Atma Rimba

Oleh Benedict Anak Samling

TATKALA angin pasat membawa daun-daun kering berterbangan di atas tanah merah yang lapang itu, Epoi bergelut dengan kepanasan di dalam dada yang tiada taranya. Dadanya seperti dilanda angin medu, bergelora tidak menentu. Epoi mengetapkan gigi atas dan bawahnya sehingga berkeriut. Otot rahangnya berkepal. Urat pada dahinya menegang, seperti akar pokok ketapang yang semakin kering dan menunggu waktu untuk menjadi humus pada permukaan tanah yang lapang, selapang Empangan Bakun di hulu Sungai Rajang, sungai terpanjang di Malaysia.

Haba matahari pada waktu itu bagaikan berpesta di atas tanah lapang di kaki bukit yang selama ini dilitupi kanopi-kanopi gergasi. Haba matahari yang membahang panasnya itu berlingkar-lingkar bersama suara Ugam dan membakar selaput kesabarannya.

Sudah tidak terhitung kali ke berapa, Epoi yang terkenal dengan foto-foto aksi manusia seperti Ugam di hutan belantara, merasakan kekuatan zahir dan batinnya disentap rakus oleh usahawan kayu-kayan yang amat disegani itu. Mungkin tidak lama lagi dia juga akan menjadi seperti akar pohon ketapang itu.

Mata Epoi yang hampir tertutup rapat tiba-tiba terbuka luas dikejutkan kicauan bertingkah-tingkah dari musafir bersayap di atas sebatang pokok kelampayan yang telah rebah menyembah bumi. Musafir bersayap yang berparuh runcing itu mematuk-matuk batang pohon kelampayan. Semakin dipatuk semakin kuat cicipan dari dalam pokok itu. Patukan musafir bersayap itu pula semakin lama semakin lemah, seolah-olah pasrah menerima takdir yang direka oleh manusia bernama Ugam. Perlahan-lahan kepala musafir bersayap itu menekap pada batang pohon kelampayan yang juga menjadi mangsa kerakusan manusia.

Epoi menggenggam penumbuknya, seakan-akan di dalam genggaman itu ada seseorang bernama Ugam. Mujur tangannya dilingkari sesuatu yang kukuh di belakang badan. Jika tidak, pasti penumbuknya terbang melayang lalu singgah pada muka tembam Ugam. Ugam telah meniup bara di dalam hati Epoi sehingga marak menjadi api lalu memanggang ketulan daging kesabarannya. Jantung Epoi berdenyut kencang. Detak jantung Epoi seakan-akan mengetuk-ngetuk gegendang telinganya. Tidak semena-mena, jutaan bintang yang terang benderang berpusar-pusar di hadapan Epoi lalu menujah matanya. Sungguh hatinya sakit, nyilu dan pedih melihat Ugam memijak, menghenyak dan menghentak kamera beresolusi tinggi kesayangannya itu. Tidak cukupkah kemusnahan yang dia bawa ke dalam rimba ini sehingga gajet murah itu pun dia pijak? Atau gajet murah itu bakal membawa padah kepadanya? Sungguhpun begitu, walau secalit rasa menyesal tidak terpahat pada hulu hatinya.

“Mereputlah kamu di sini!” suara Ugam menerjah gegendang telinga Epoi dan serentak itu sekumpulan musafir bersayap terbang bertempiaran.

Perut lelaki itu melantun-lantun mengiringi dekah tawanya. Rokok cerut yang sebesar ibu jarinya dan sedikit kecil dari lubang hidungnya tersisip rapi pada bucu bibirnya yang hitam legam, mungkin juga sehitam hati Ugam ketika dia membiarkan penghuni rimba kehilangan tempat berteduh.

Dada Epoi sesak seperti dihempap batang pokok kayu belian yang bertan-tan beratnya. Mata Epoi meliar ke arah ribuan pokok belian, spesis pokok kayu keras bernilai tinggi, yang tumbang menyembah bumi. Daun-daun pokok yang tidak bermaya dan layu, selayu tenaga Epoi yang tersisa, mula berpisah meninggalkan dahan-dahan. Beberapa kali dia cuba untuk bangkit melawan kerakusan Ugam, namun usahanya seakan-akan menghitung butir-butir bintang yang semakin sesak di depan matanya. Pada ketika itu, matahari mulai menuju ke puncak, dia cuba membuka mata, namun silau matahari yang amat tajam bagaikan menyucuk lapisan kornea matanya.

‘Huh! Mahu aku mengalah? Cubalah!’ dengus Epoi.

Dengan hati yang panas membara, Epoi melengkukkan pergelangan tangan, memanjangkan jari-jemari, cuba untuk mencapai penghujung tali yang menjerut pergelangan tangannya. Sekali lagi, dia gagal mencapai walau hujung tali sekalipun. Sudah beberapa kali dia gagal untuk duduk, untuk melipatkan kaki dan membawa tangannya dari belakang ke hadapan. Epoi buntu. Jiwanya terseksa. Tetapi, mengalah bukan pilihan.

‘Cis, Kejamnya manusia!’ rintih hati Epoi. Butir-butir peluh mengalir lesu menuruni mukanya. Jika diberi peluang, ingin sekali dia bertukar menjadi seekor harimau bintang lalu menerkam Ugam dan konco-konconya. Biar mereka merasakan azab yang melanda penghuni rimba hasil dari perbuatan mereka.

Matanya dileret ke arah lensa kamera beresolusi tinggi yang pecah berderai, seperti pangkal hatinya yang hancur berderai. Lensa kamera itu umpama senjata tanpa mata yang mampu menembusi tembok-tembok halimunan yang direka oleh para petualang alam demi memenuhi cebisan nafsu mereka. Kamera beresolusi tinggi buatan negara bunga sakura itu dihadiahkan sempena kecemerlangan Epoi dalam industri kewartawanan, kecemerlangannya dalam membongkar aktiviti-aktiviti haram di dalam hutan. Lensa kamera beresolusi tinggi itu amat digeruni oleh para musuh rimba yang rakus membogelkan belantara, meranapkan segala harapan lalu meninggalkan sisa-sisa yang membawa seribu satu permasalahan yang tidak tertanggung oleh penghuni asal rimba.

‘Tidak akan aku biarkan kalian mengikis khazanah alam ini,’ hati Epoi terus berbisik. Terus terang, hutan rimba sudah sebati dengan jiwa Epoi. Terusik walau sejengkal, umpama menjentik seluruh jiwanya. Kesakitan dari lubuk hati adalah sesuatu yang teramat nyilu, bukan kesakitan yang boleh dibiarkan pergi seperti daun-daun kering yang ditiup angin, berterbangan dan pasti tidak kembali. Bukan begitu. Hanya orang rimba faham akan kesakitan itu. Kesakitan yang menyiat-nyiat hatinya ketika melihat populasi penghuni rimba kian terhakis.

Jelas di dalam ingatan Epoi, ketika dia mula menyedari rimba semakin tenat dikerjakan oleh segumpal daging yang diselaputi nafsu serakah yang tiada surutnya, Epoi segera membawa kamera usangnya, menerjah hutan-hutan belantara di Ulu Kapit, Ulu Baleh, Long Lama, Long Moh, Ulu Padawan sehingga ke serata Bumi Kenyalang. Epoi membongkar dan melondehkan aktiviti-aktiviti para kapitalis yang rakus memenuhkan kantong poket dan mengabaikan mata-mata sayu di tengah-tengah rimba. Kegilaan Epoi melucutkan topeng manusia dari muka binatang yang berbaju kemeja, bertali leher serta berkasut kulit hitam segak bergaya itu amat menggusarkan rakan-rakan selensanya. Semua yang dilakukan oleh Epoi itu bukan untuk kemegahan, jauh sekali ganjaran tetapi hanya untuk menunaikan tanggungjawabnya sebagai satu-satunya makhluk ciptaan Tuhan yang dianugerahkan akal.

“Apakah kamu sudah gila?” tanya rakan selensa Epoi suatu ketika dahulu.

“Tidak takut mati?” ketua pengarang juga pernah mengajukan soalan yang tidak pernah terlintas dia dalam benak Epoi.

“Mahu cari populariti?” tanya wartawan tersohor yang kerapkali muncul di kaca televisyen menemuramah tokoh-tokoh terkemuka tanah air dan luar negara. Tempat menemuramah juga bukan biasa-biasa, sesuai dengan kedudukannya sebagai wartawan tersohor tanahair.

Setiap kali soalan-soalan itu merangkak keluar dari mulut rakan-rakannya, setiap kali itu juga Epoi akan menatap wajah mereka satu demi satu lalu menyuarakan isi hatinya. “Andai nyawa aku berakhir dengan sebutir peluru pada dahi sekalipun, biarlah ia berakhir ketika aku mengabadikan kegiatan para bangsat durjana itu di dalam kamera ini.”

Lamunan Epoi segera hilang diragut hilaian tawa Ugam. Dengan muka yang teramat bengis, sebengis muka orang utan yang baru sahaja kehilangan habitatnya, segera, Ugam menarik rambut kerinting Epoi yang sudah lima hari tidak disirami air bersih. Tangan Ugam yang berketul-ketul seperti ketulan batu kerangan di tebing Sungai Ulu Baleh mencekik leher Epoi, lalu diangkat badan Epoi. Dengan hitungan tiga, badan Epoi yang setinggi 120 sentimeter dan seberat 45 kilogram itu dilemparkan hanya dengan satu hembusan nafas. Epoi terpelanting ke perdu pokok kayu belian yang hanya tinggal beberapa sentimeter di atas tanah. Konco-konco Ugam ketawa berdekah-dekah dan bertepuk-tampar menyaksikan adegan itu. Jika di depan Epoi itu adalah sekumpulan binatang, sudah pasti Epoi tidak dilakukan sedemikian.

Pandangan Epoi berbinar-binar. Bintang-bintang bercahaya putih yang bergemerlapan mengerumuni depan matanya. Epoi mengengsotkan badannya dan bersandar pada pangkal pokok kayu belian yang sebesar lima pemeluk orang dewasa. Dengan lilitan sebesar itu, pasti membawa pulangan jutaan ringgit, desis hati Epoi. Epoi mengkedip-kedipkan matanya yang pedih, sepedih hatinya melihat hutan yang dulunya menghijau kini diselubungi debu jingga, hutan yang dulunya dihiasi kicauan merdu musafir bersayap kini dibebani bunyi-bunyian dari logam-logam gergasi yang menolakrata lantai rumah penghuni rimba.

‘Cis! Di mana kemanusiaannya?’ rintih hati Epoi.

Epoi berkali-kali menelan air liurnya, cukup untuk menghilangkan haus buat seketika setelah lima hari terbaring dengan tangan terikat ke belakang. Kesakitan pada tulang belakang hasil dari sepak terajang Ugam, tidak melunturkan semangatnya untuk terus berjuang membebaskan diri demi mempertontonkan kekejaman Ugam dan konco-konconya.

Menyerah kalah? Tiada di dalam kamus hidupnya. Menyesal? Hanya permainan kata-kata yang meniti pada lipatan bibir mereka yang lemah. Epoi sedar, perjuangannya di rimba bukan untuk mengejar populariti, tetapi untuk memecahlingkupkan kebobrokan manusia durjana, manusia seperti Ugam, manusia yang tidak layak hidup sebumbung dengan makhluk yang lain.

“Budak! Aku bagi kau pilihan. Hentikan berita bodoh itu atau kau, aku biar mereput di sini!” jerkah Ugam sambil mendekati muka Epoi. Bau tembakau dari mulut Ugam meloyakan tekak Epoi.

‘Huh! Mati itu pasti,’ tegas suara hati Epoi. Terkenang dia akan sumpah janjinya untuk memikul tugas sebaik mungkin, walau nyawa dipertaruh.

Angin sendalu menderu menyapu lembut muka Epoi, lalu membawa ingatannya ketika mendapat arahan untuk ditugaskan ke Ulu Baleh, Sarawak sebagai jurufoto di sebuah syarikat penerbitan akhbar terkemuka. Tanpa berfikir panjang dan tanpa ada keraguan, dia menerima tugasan itu. Demi menyelamatkan hutan rimba yang dikhabarkan semakin rabak digondoli oleh para musuh alam, musuh yang lubuk hatinya berdaki tebal sehingga tergamak musnahkan khazanah yang menyimpan jutaan khasiat alam, khazanah yang menjadi tempat teduhan ratusan spesis flora dan fauna.

Sebaik tiba di Jeti Sibu, Epoi segera menaiki bot ekspres Syarikat Laju Maju. Dalam perjalanan ke Jeti Kapit, beberapa kali bot ekspres itu terpaksa memperlahankan kelajuan untuk melepasi longgokan kayu balak yang hanyut di atas Sungai Rajang. Epoi melontarkan pandangannya ke Sungai Rajang dari tingkap bot ekspres. Beberapa keping gambar batang pokok balak yang hanyut di Sungai Rajang berjaya dirakam oleh Epoi.

Di Jeti Kapit, Epoi didatangi empat orang lelaki yang bertubuh sasa dan lengannya dipenuhi cacah. Tanpa sepatah kata, salah seorang dari mereka merampas kamera Epoi. Epoi tercengang. Lidahnya kebas.

“Mari ikut kami. Bos Ugam mahu jumpa!” jerkah lelaki yang merampas kamera beresolusi tingginya.

Epoi diiringi menuju ke sebuah bot hitam berkelajuan tinggi yang ditambat tidak jauh dari bot ekspres Laju Maju. Di dalam bot, seorang lelaki berperut boroi berdiri berpeluk tubuh dan tersenyum sinis melihat Epoi. Tidak semena-mena Epoi merasakan kepalanya diketuk dengan kuat dari arah belakang dan pandangannya serta-merta menjadi gelap. Setelah membuka matanya, dia mendapati di sekelilinginya ratusan pokok yang sebesar dua pemeluk orang dewasa rebah di atas tanah. Jentera-jentera gergasi dengan ghairah mengangkat batang-batang pokok itu lalu diletakkan ke belakang sebuah lori yang berbentuk seperti seekor lipan.

Sebelum ditugaskan ke hutan Baleh, sudah ada desas-desus akan kegiatan pembalakan haram yang rancak dijalankan di dalam hutan yang diairi sungai terpanjang di Malaysia, sungai yang kaya dengan sumber protein dari ikan empurau, semah, baung dan pelbagai jenis ikan yang bernilai tinggi. Saban hari, Epoi menerima panggilan dari penduduk Kampung Baleh, mengkhabarkan pokok-pokok gergasi yang menjadi kebanggaan mereka turun-temurun tumbang menyembah tanah. Demi menutup jejak yang hina, hutan-hutan dibakar setelah dikorek keluar isi perutnya yang bernilai jutaan ringgit. Nilai yang membawa kekayaan yang luar biasa kepada tujuh keturunan tetapi memiskinkan seluruh generasi yang akan datang. Hutan rimba yang nirmala, kini bertukar menjadi tompok-tompok kudis yang bernanah lalu membawa maut kepada para penghuni rimba.

“Harum rimba kerana penghuninya, dan kita manusia yang menghilangkannya,” Epoi pernah mengungkapkan kata-kata itu di dalam Seminar Alam Semulajadi di sebuah bangunan terkemuka di Kuching, Sarawak suatu ketika dahulu.

Masih terbayang di mata Epoi, para tetamu terhormat di dalam bangunan terkemuka itu melopong ketika skrin layar memaparkan ribuan bangkai haiwan bergelimpangan di atas lantai bumi yang gondol, bukit-bukit batu kapur bak kaca dihempas ke lantai konkrit, sungai bertukar wajah mengalir lesu, selesu jiwa penghuni rimba yang tidak berdaya untuk melawan. Suasana di dalam dewan berprestij itu menjadi gamat seketika dengan suara riuh dari para jemputan.

Apakah mereka tidak percaya pada mata mereka sendiri? Atau mata mereka sudah ditusuk oleh aura kekejaman manusia ke atas penghuni rimba? Epoi tiada jawapannya.

‘Aku tidak akan berhenti. Pecah satu lensa ada beratus yang menanti,’ tegas Epoi di dalam hatinya. Dengan sisa-sisa tenaga yang ada, dia berjaya duduk. Pergelangan tangannya kebas, deria sentuh pada hujung jari seakan tidak berfungsi. Barangkali deria di situ juga sudah mulai mati, tetapi semangat juang Epoi sama sekali tidak akan mati. Itu pasti!

“Dub!” Tidak semena-mena satu tumbukan singgah mengejut pada perut Epoi. Mujur tumbukan itu sedikit tersasar dari pangkal jantung, jikalau tidak pasti jantungnya berhenti berdetak. Pandangan Epoi berbinar-binar. Nafasnya tersekat-sekat. Dia batuk dan muntah angin.

Selintas itu, dia teringat akan rakan-rakan selensanya. Dia sudah ditegah agar tidak memijak ke hutan Baleh itu. Di dalam hutan itu, ada manusia yang lebih buas dari harimau bintang dan lebih licik dari haiwan menjalar berkulit batik sebesar betis orang dewasa. Kata-kata rakan-rakannya itu sekadar membelai manja cuping telinganya. Dia tidak gentar dan tidak akan berundur.

“Aku tidak akan berhenti selagi aku dipinjamkan nyawa,” tegas Epoi ketika menjawab rakan-rakannya.

Tanpa sedar, Epoi mendongak, memandang tepat ke muka Ugam. Bibir Epoi menguntum secebis senyuman. Secebis cuma. Senyuman itu membuatkan Ugam melongo.

“Hari ini kau musnahkan hutan, esok hutan akan musnahkan kau!” jerkah Epoi. “Hukum alam.” Epoi ketawa berdekah-dekah.

“Pap!” kali ini satu tamparan yang teramat padu hinggap pada pipi Epoi. Kebas seluruh muka Epoi. Kepedihan mencengkam sehingga ke tulang belakang.

Badan Epoi terpelanting. Mukanya tersembam pada tanah. Bau tanah lumpur menyusup masuk ke rongga hidungnya. Epoi cuba bangkit namun kali ini kasut kulit Ugam yang dipenuhi lumpur hinggap tepat pada perutnya. Sekali lagi, nafas Epoi seakan-akan berketul-ketul menyumbatpadat kerongkongnya.

Tidak semena-mena, angin bertiup dengan kuat, daun-daun kering berterbangan tanpa arah. Langit yang cerah diselubungi awan gelap. Konco-konco Ugam seperti lipas yang disimbah air panas, berlari menyelamatkan gergaji rantai. Ugam termengah-mengah berlari ke arah beg kulit yang sebesar perutnya.

Hujan yang begitu lebat bagai menangisi kerakusan manusia membuatkan tanah merah yang lapang dan bercerun itu seperti papan gelongsor. Ugam tergelincir lalu terjelepok ketika dia meniti pada batang pokok tumbang. Beg yang disangkut pada bahunya terlepas. Serentak dengan itu, ratusan keping kertas yang berwarna ungu dimuntahkan dari perut beg kulitnya dan berterbangan bersama daun-daun.

Segera Ugam mengejar kepingan kertas itu. Dia menjerit memanggil konco-konconya namun suaranya ditenggelami oleh deru angin yang mengganas, menghempas apa sahaja yang cuba menghalang laluannya, termasuk tubuh Ugam.

Tiba-tiba, tanah merah bergerak seperti aliran sungai menuju ke arah Ugam. Cepat-cepat Epoi merangkak ke arah sebatang tunggul kayu hasil dari kekejaman Ugam dan konco-konconya. Dengan kesakitan pada perutnya, Epoi naik ke atas tunggul itu dan memandang ke arah Ugam yang berkali-kali tergelincir di atas tanah merah hasil dari kerakusannya sendiri. Aliran air merah semakin kuat menghentam Ugam. Ugam terkapai-kapai. Ugam tercungap-cungap. Ugam tenggelam timbul di sebalik aliran lumpur yang semakin deras dan Ugam bagaikan ditelan oleh tanah merah yang memendam dendam di atas perbuatannya.

‘Sudah aku kata, hukum alam,’ desis Epoi tenang.

See author's posts


Perodua bantu kekalkan kelangsungan industri

KUALA LUMPUR: Perodua bersedia untuk bekerjasama dengan kerajaan bagi memastikan kelangsungan hidup industri semasa tempoh yang sukar sekarang ini, berikutan Covid-19 dan Perintah Kawalan Pergerakan (PKP).

Presiden dan Ketua Pegawai Eksekutif, Datuk Zainal Abidin Ahmad berkata, Perodua menyokong sepenuhnya matlamat kerajaan termasuk pelbagai inisiatif yang telah diperkenalkan bagi memperkukuhkan industri automotif Malaysia khususnya dalam saat-saat yang mencabar.

“Ini merupakan tempoh yang benar-benar menguji kita semua, bagaimanapun, Perodua yakin dengan kerjasama kerajaan, industri serta ekosistem pembekal dan peniaga, akan dapat mengharungi badai ini secara bersama-sama,” katanya dalam satu kenyataan hari ini.

Institut Automotif, Robotik dan IoT Malaysia (MARii) dalam laporan terkini menganggarkan penurunan 28 peratus dalam jualan kereta baharu pada tahun ini disebabkan oleh PKP dan untuk membolehkan perniagaan automotif melangsungkan operasi, ia memerlukan minimum 500,000 dalam jumlah keseluruhan industri (TIV) pada 2020.

Antara insentif yang digariskan oleh MARii bagi merangsang permintaan termasuk pengecualian sementara ke atas pembayaran pendahuluan, pengurangan kadar faedah pinjaman dan subsidi bersama antara pembuat kereta serta kerajaan membabitkan cukai jalan dan insurans untuk tempoh masa yang terhad.

Beliau berkata Perodua sedang melakukan bahagiannya bagi mengekalkan ekosistemnya yang luas merangkumi pembekal dan peniaga.

“Selain komitmen jumlah, kami membantu dan menyokong mereka melalui pelaburan dan pembelian dahulu, tempoh kredit yang lebih lama serta pelbagai inisiatif transformasi operasi dan program pembangunan,” katanya lagi.

Perodua telah menjual 52,920 kenderaan dalam tempoh lima bulan pertama 2020, menguasai 41 peratus pasaran daripada TIV sebanyak 129,401 unit.

Pada hari ini, semua model Perodua mempunyai lebih daripada 90 peratus kandungan tempatan, dan pada tahun lepas, pembuat kereta itu membeli komponen bernilai RM5.4 bilion daripada pembekal Malaysia. – Bernama

See author's posts


Rakyat mahu GRS terajui Sabah

KUALA LUMPUR: Kemenangan Gabungan Rakyat Sabah (GRS) pada Pilihan Raya Negeri (PRN) Sabah kelmarin, membuktikan keyakinan dan sokongan rakyat terhadap GRS untuk menerajui pentadbiran negeri itu.

Justeru, kemenangan GRS di 38 daripada 73 kerusi Dewan Undangan Negeri (DUN) perlu diterjemah dengan melaksanakan segala amanah yang diberi untuk memajukan pembangunan Sabah.

Presiden PAS, Datuk Seri Abdul Hadi Awang mengingatkan calon yang memenangi PRN itu supaya menunaikan tanggungjawab sebagai wakil rakyat dengan sebaiknya demi kemaslahatan agama,bangsa dan negara.

Meraikan kejayaan GRS, Abdul Hadi berkata PAS akan terus komited menyumbang peranannya dalam usaha memperkukuh perpaduan dan membela kebajikan rakyat secara bersama.

“Tahniah kepada GRS yang diterajui Perikatan Nasional (PN), Barisan Nasional (BN) dan Parti Bersatu Sabah (PBS) atas kemenangan dalam PRN Sabah. Kepada pengundi, terima kasih atas kepercayaan ini,” katanya dalam laman Facebook.

Di Terengganu, Menteri Besar Datuk Seri Dr Ahmad Samsuri Mokhtar menyifatkan kemenangan GRS adalah manifestasi pilihan tulus rakyat Sabah melihat dan merasai kemampuan PN yang dapat mentadbir dengan lebih baik di peringkat Persekutuan selain faktor calon daripada gabungan itu yang lebih berupaya dan kompeten berbanding saingannya.

Di Pahang, Menteri Besar Datuk Seri Wan Rosdy Wan Ismail menerusi kenyataan dalam laman Facebooknya berkata, keputusan PRN semalam menandakan rakyat Sabah memberikan sokongan yang utuh kepada GRS untuk membawa kemajuan dan pembangunan di negeri itu.

“Mandat yang diberikan ini merupakan tanggungjawab yang amat besar kepada pemimpin GRS dalam usaha berterusan untuk memulihkan negeri dan membawa pembangunan mampan yang akan dinikmati seluruh rakyat,” katanya.

Di Kelantan, Menteri Besar Datuk Ahmad Yakob juga menerusi perkongsian di Facebooknya semalam berkata, melalui demokrasi tersebut, ia menunjukkan keyakinan dan kepercayaan rakyat Sabah kepada GRS yang diketuai Perdana Menteri Tan Sri Muhyiddin Yassin.

“Saya percaya kerajaan baharu yang akan dibentuk nanti adalah sebuah kerajaan yang stabil demi keharmonian dan kesejahteraan rakyat Sabah.

Selamat berkhidmat kepada semua wakil rakyat,” katanya sambil merakamkan penghargaan kepada jentera PAS yang turut berkempen pada PRN itu.

Di Negeri Sembilan, Timbalan Pengerusi BN yang juga Timbalan Presiden UMNO Datuk Seri Mohamad Hasan berharap semua pihak menghormati keputusan rakyat Sabah supaya kerajaan negeri yang bakal dibentuk menjadi lebih stabil.

“Kepada mereka yang menang, masa bekerja telah tiba. Jangan lagi bertangguh dan tunaikan tanggungjawab sebagai wakil rakyat dengan sebaiknya. Kepada mereka yang tewas, semoga semangat demokrasi terus kita raikan,” katanya dalam kenyataan di Facebooknya.-Bernama

See author's posts


Projek ngemanahka LRA Empango udah tembu

TERIMAS KASIH… Datuk Francis Harden Hollis nerima pemeri ari Adzahari Baini pengudah mendingka pene-rang projek bekal ai ba Bilik Aum JBALB Bagi Menua Sri Aman, Bandar Simanggang kena Hari Dua ke udah.

SIMANGGANG: Projek ngemanahka agi Loji Napis Ai (LRA) Empango ba kandang  Bayai enda jauh ari bandar tu dipeda bisi pemujur ke positif.

Injiner Ai Opis Bekal Ai Menua Pesisir (JBALB) Bagi Menua Sri Aman Adzahari Baini madahka, pengawa ngemanahka agi loji nya udah tembu sereta benung ba renggat diuji dikena nentuka perengka ba endur nya ulih dikarapka.

“Pengawa nambahka kapasiti pemayuh ai ba LRA Empango, Bayai iya nya ari 33.3 juta liter sehari (MLD) ngagai 53.3 MLD ba maya ke diatu udah tembu.

“Taja pan pengawa udah tembu dikemujurka JBALB Bagi Menua Sri Aman, tang ba maya ke diatu semina ngena 45 pesen pemayuh ai ari LRA Empango dikena nyeliahka penanggul pressure tekelalu balat,” ku iya.

Lebuh Adzahari meri penerang senentang projek nya ngagai Sapit Menteri Pelajar,   Inovasyen enggau Pemansang Pengelandik Datuk Francis Harden Hollis kena Hari Dua ke udah madahka, enti pressure tekelalu balat iya deka meri penanggul ngagai paip lama ke bedau ditukar.

Maya meri penerang nya mega iya madahka, pengawa masang meter bekal ai ngagai rumah ba kandang ke dibungkul projek nya udah tembu 48 pesen.

Ku iya, pengawa nukar paip lama ba renggat keterubah udah tembu 78 pesen ke mungkul kandang Jalan Ningkan ba Brayun, Jalan Kelab, Jalan Foo Chow (Lorong 1 dan 2), STC Bus Terminal, Loji Air Melugu enggau Jalan Paip.

“Kelimpah ari nya Projek Bekal Ai Menua Pesisir (BALB) ba Kawasan Batu Lintang ke ngena ungkus RM42 juta sebedau tu udah tembu dikemujurka taja pan napi mayuh bengkah penanggul.

“Ketegal nya aku sigi endang pechaya sida ke diau ba kandang Batu Lintang Undop deka ngasaika bekal ai beresi sebebau nyambut pengerami Hari Gawai Dayak ba bulan Jun ke deka datai,” ku Adzahari.

Sama bisi enggau maya pengerami nya Temenggong Kueh Aik Seng, Pemancha Lee Siang Hua, Penghulu Tiong Chong Onn, Penghulu Kang Tai Kong, Penghulu Mingging Sigan, Penghulu Andar Suntai, Kapitan Ling Siew Hung, Kunsilor Denneil Saweng, Kunsilor Gerunsen Nyelang enggau Leonard Libau Anol.

Dulu ari tu Perintah Sarawak udah ngemendarka agih penyampau RM21 juta dikena ngemujurka Projek Ngemanahka LRA Empango nambahka kapasiti ari 33.3 MLD ngagai 53.3 MLD.

See author's posts


Enam ditahan lombong emas semasa PKP

KUANTAN: Enam lelaki
termasuk seorang warga Myanmar ditahan kerana melanggar Perintah
Kawalan Pergerakan (PKP) dengan melombong emas di Hutan Simpan Kekal Tersang,
Sungai Kepayang di Batu Talam, Raub, semalam.

Ketua Polis Daerah
Raub, Supt Kama Azural Mohamed berkata, kegiatan mereka yang berusia antara 20
dan 56 tahun itu terbongkar berdasarkan maklumat daripada pegawai penguat kuasa
Pejabat Tanah dan Galian Pahang yang membuat pemeriksaan di lokasi kejadian.

“Semasa serbuan
dilakukan, semua suspek sedang sibuk  melombong emas dan
mereka  dipercayai sudah melakukan kegiatan
itu sejak beberapa bulan lalu berdasarkan kepada penemuan pondok yang dijadikan
tempat berehat berhampiran lombong.

“Semua suspek
juga gagal memberikan alasan yang munasabah mengenai keberadaan mereka dalam
hutan simpan itu walaupun mengakui tahu  akan pelaksanaan PKP
untuk membendung penularan Covid-19,” katanya menerusi kenyataan media, di
sini semalam.

Kama Azural berkata,
mereka yang berasal dari Pahang, Perak dan Kuala Lumpur dipercayai menggunakan
kenderaan pacuan empat roda untuk ke  lombong yang
terletak kira-kira lima kilometer dari  jalan besar.

Kesemua mereka
direman mulai semalam hingga Isnin.

Beliau berkata,
rakyat Myanmar berusia 36 tahun itu turut disiasat atas kesalahan tidak
mempunyai dokumen perjalanan manakala lelaki berusia 53 tahun yang dipercayai
‘ketua kumpulan’ juga berdepan tindakan di bawah Akta Imigresen 1959/1963
kerana mengupah warga asing tanpa permit kerja yang sah. – BERNAMA

See author's posts


Tarik penyertaan 19 pasukan

19 pasukan bakal berentap dalam pertandingan Pertandingan Sepak Takraw Kampung Awat-awat yang akan bermula hari ini hingga 16 september depan.

Pertandingan itu yang dianjurkan bersama Biro sukan Kelab Sri Murni Studio(SMS) dan KRT Kampung Awat-awat berjaya menarik minat penyertaan golongan muda di kampung berkenaan.

Penasihat Kelab SMS Lawas, Awang@Ibrahim bin Ahmad memberitahu bahawa kelab itu bukan hanya aktif dalam program nyanyian namu turut terlibat dalam berapa program berbentuk keagamaan, sukan dan kemasyarakatan.

Katanya kenjayaan penganjuran opertandinganm seumpama itu menjadi penanda aras untuk mengetengahkan generasi muda dalam menganjurkan aktiviti diperingkat kampung.

Penganjuran aktiviti seumpama itu tegasnya, secara tidak lansung dapat mencegah golongan muda di kampung terlibat daripada terlibat dengan aktiviti yang tidak berfaedah serta boleh merosakan masa depan mereka.

Pertandingan akhir akan dilangsung pada 16 September dan bakal dirasmikan oleh Pegawai Daerah Lawas Ladin Atok.

Oleh Adeng Edrus

See author's posts


127 pelajar UNIMAS balik kampung

NUR AIN OTSMAN

KOTA SAMARAHAN: Seramai 127 pelajar Universiti Malaysia Sarawak (UNIMAS) dan Kolej I-Systems berangkat balik ke kampung halaman masing-masing di Sibu, semalam.

Naib Canselor Unimas Profesor Datuk Dr Mohamad Kadim Suaidi berkata,
pergerakan pertama pelajar pulang ke kampung ini menggunakan lapan buah bas.

“Pihak kami telah mengenalpasti pelajar yang terlibat dan penghantaran
itu akan mengikut garis panduan yang telah ditetapkan oleh Majlis Keselamatan
Negara (MKN).

“Mereka yang terlibat bukan sahaja terdiri daripada pelajar UNIMAS,
malah melibatkan pelajar dari Institusi Pengajian Tinggi (IPT) lain,”
katanya ketika ditemui pada Program Pergerakan Penghantaran Pelajar IPT Pulang
di sini.

Dalam pada itu, untuk pelajar di bahagian lain pula mereka akan dihantar
pulang pada hari ini (1 Mei) ke Miri dan Bintulu dan 2 Mei ke Betong, Sebuyau,
Asajaya, Serian, Bau, Lundu, Sarikei dan Sri Aman.

“Setiap bas hanya dibenarkan membawa 20 orang pelajar sahaja. Manakala
untuk 270 pelajar dari Semenanjung, mereka turut mula dihantar pulang pada 1
Mei (hari ini),” ujarnya lagi.

Jelasnya, sebelum pelajar ini pulang mereka telah melalui saringan
kesihatan bagi memastikan bahawa tiada gejala Covid-19 sebelum menaiki bas dan
menuju ke destinasi masing-masing.

“Untuk UNIMAS sahaja, kita mempunyai lebih kurang 4, 000 pelajar  untuk dihantar pulang dan mereka akan
mengikut fasa masing-masing yang mana 2, 900 orang daripadanya dari Semenanjung
dan Sabah,” katanya lagi.

bagaimanapun, terdapat juga pelajar yang mengambil keputusan untuk terus
kekal di kampus ketika ini.

“Sebilangan pelajar memilih kekal di kampus oleh kerana jaringan
internet sukar dicapai di kampung mereka bagi memudahkan pengajaran dan
pembelajaran atas talian.

“Pelajar yang mengambil keputusan sedemikian, pihak kami telah sepakat
untuk terus menjaga kebajikan mereka,” ujarnya.

Bagi pelajar luar negara pula, pihak UNIMAS sedang mengurus mereka secara
berasingan dan ramai antara mereka masih kekal di sini kerana kebanyakannya
adalah pelajar pasca siswazah.

“Pengajian mereka tidak begitu terkesan dengan apa yang berlaku kerana
mereka masih berurusan dengan penyelia masing-masing melalui atas talian dan
kebanyakan  tinggal di luar kampus DAN
cuma sebahagian kecil di dalam kampus,” tambahnya lagi.

See author's posts


Banjir ‘tenggelamkan’ Sulawesi

SULAWESI: Pasukan mencari dan menyelamat (SAR) mempergiatkan usaha mencari mangsa yang terlibat dalam kejadian banjir kilat di daerah Luwu Utara, Indonesia.Angka kematian akibat kejadian tersebut kini meningkat kepada 21 orang pada Rabu, dengan dua individu dilaporkan masih hilang.Jurucakap Agensi Mitigasi Bencana Kebangsaan Raditya Jati, berkata operasi SAR berdepan kesukaran berikutan lumpur tebal yang meliputi jalan dan rumah, selain keadaan hujan yang masih lebat.Jelas beliau, sekurang-kurang 10 individu cedera dalam banjir, di mana telah menjejaskan enam sub daerah di wilayah Sulawesi Selatan.

Hujan lebat yang turun sejak Isnin lalu mengakibatkan limpahan air di beberapa batang sungai.Setakat ini, seramai 2,650 individu dipindahkan susulan kejadian tersebut.-AFP

See author's posts


Ingkar SOP: 50 individu dikompaun

KUCHING: Walaupun amaran berulang kali diberikan oleh pihak polis melalui hebahan media massa berkenaan pematuhan prosedur operasi standard (SOP) penjarakan fizikal, orang ramai masih gagal mematuhinya dan bersikap sambil lewa dengan arahan arahan yang telah diberikan.

Pemangku Ketua Polis Daerah Kuching, Superintenden Merbin Lisa berkata, pada 31 Ogos lalu, seramai 50 individu dikenakan kompaun dalam pemeriksaan berasingan yang dijalankan di sekitar Bandar raya Kuching, semalam iaitu di Tebingan Kampung Sorabaya Ulu Petra Jaya, di Tebingan Kuching dan di Jalan Wayang Kuching.

Daripada jumlah tersebut 35 orang daripadanya adalah lelaki dan 15 orang adalah perempuan.

Merbin berkata, tindakan tegas perlu diambil terhadap individu yang gagal mematuhi SOP sepanjang tempoh Perintah Kawalan Pergerakan Pemulihan (PKPP) ini.

“Pemantauan dan pemeriksaan oleh pihak Polis Diraja Malaysia (PDRM) akan berterusan dan dipergiatkan bagi membendung sebarang kemungkinan penularan  Covid-19 yang telah menjadi pandemik.

“Kompaun yang dikeluarkan tersebut perlu dijelaskan di Pejabat Kesihatan Daerah (PKD) dalam tempoh 14 hari dengan jumlah kompaun dikenaan sebanyak RM1,000 setiap seorang,” jelas Merbin.

Merbin menjelaskan bahawa pihak polis akan terus mempergiatkan pemantauan dan pemeriksaan ke atas semua premis di sini dan akan memastikan SOP termasuk memastikan pemakaian pelitup muka di tempat awam dipatuhi.

Beliau turut menasihatkan orang ramai agar tidak leka dan sentiasa kekal waspada berkenaan dengan pandemik ini.

“Mana-mana individu yang tidak sihat dan bergejala dikehendaki segera menjalani pemeriksaan kesihatan manakala penjarakan fizikal juga perlu diamalkan pada setiap waktu dengan jarak sekurang-kurangnya satu meter,” kata Merbin.

Beliau turut menegaskan bahawa Malaysia belum menang sepenuhnya dalam membendung pandemik ini dan hanya kerjasama daripada masyarakat awam sahaja yang boleh menentukan kejayaan ini.

See author's posts


Pemain rasa teruja

PENGURUS Pasukan, Afiq Fikri Brahim memberitahu, pihaknya gembira sebaik dimaklum berhubung perkara itu.

Meskipun, tarikh sebenar untuk aksi bagi liga berprestij negera belum dimuktamadkan lagi sehingga kini.

“Tampak sinar disebalik ketidaktentuan situasi yang melanda pentas sukan bola sepak negara ekoran penularan virus Covid-19.

“Pengumuman Menteri Belia dan Sukan (Datuk Seri Reezal Merican Naina Merican) beberapa hari lalu diharap dapat menyaksikan saingan liga diteruskan seperti biasa,” ujar Afiq ketika mengulas mengenai perkara itu semalam.

Menurut Afiq, sepanjang tempoh tiga bulan sejak Perintah Kawalan Pergerakan (PKP) dilaksanakan bermula 18 Mac lalu, pemain skuad kendalian E. Elavarasan menjalani latihan secara sendirian di rumah masing-masing.

Dalam pada itu, mengenai sesi latihan yang dibenar untuk disambung semula Afiq akui tiada masalah untuk pihaknya mematuhi Prosedur Operasi Standart (SOP) seperti ditetapkan.

“Rasanya tiada masalah untuk pemain, jurulatih mahupun pagawai dalam pasukan ini mematuhi SOP seperti ditetapkan.

“Ia penting untuk memastikan keselamatan semua pihak terjamin sepenuh masa,” tambah Afiq lagi.

See author's posts


Covid-19 ubah corak pendidikan negara

Aspek pendidikan merupakan satu khazanah berharga dalam menjadi asas kepada nadi pembangunan dan merubah sesuatu bangsa dan negara.

Tanpa sistem pendidikan yang teratur dan berkembang sejajar dengan perkembangan zaman, maka bolehlah dianggap bangsa atau negara tersebut gagal dalam melaksanakan tanggungjawab memartabatkan ketamadunan mereka.

Oleh yang demikian, sistem pendidikan beperanan penting dalam memacu perubahan apatah lagi dalam melangkaui dunia teknologi masa kini.

Pendidikan yang berkualiti dan cemerlang merupakan wahana usaha membangunkan generasi alaf baru.

Sistem pendidikan negara memerlukan usaha-usaha yang strategik yang boleh meningkatkan keupayaan dan kemampuan amalannya ke tahap kualiti yang tingggi dan cemerlang agar dapat menangani cabaran-cabaran abad ke-21.

Bagaimanapun, penularan wabak koronavirus memberikan kesan yang amat ketara dalam sistem pembelajaran dan pengajaran di negara ini.

Suasana pembelajaran dalam sistem pendidikan negara telah beralih dengan berpaksikan secara dalam talian.

Susulan penularan pandemik itu kerajaan menerusi kementeriannya telah memilih kaedah pembelajaran jarak jauh untuk mengatasi cabaran itu dengan memperkukuh sokongan pada guru serta menilai semula dasar pentaksiran dan peperiksaan.

Antara kaedah bagi meneruskan interaksi pembelajaran termasuklah menerusi platform dalam talian, televisyen, radio dan pemberian bahan pendidikan untuk dibawa pulang atau dihantar ke rumah oleh pihak sekolah.

Perubahan demi perubahan yang berlaku itu khususnya dalam mendepani wabak Covid-19 turut membawa bersama isu dan cabaran dalam sistem pendidikan kita.

Jelas bahawa sistem pendidikan turut berubah bukan sahaja dengan ancaman wabak malah turut beradaptasi sejajar dengan perubahan aspek ekonomi, budaya dan politik.

Kesimpulannya, perubahan aspek tersebut amat hebat lagi pantas dan sekitarnya, alpa boleh menyebabkan kita terpinggir dan tersingkir.

Oleh ELLIE EDWARD

See author's posts


Pelitup muka bergaya corak pua kumbu

Mempunyai pelbagai corak dan warna, pelitup muka bergaya ‘pua kumbu’ atau bermotifkan corak Borneo ciptaan seorang ahli perniagaan Dayak mendapat banyak tempahan sehingga menarik minat pembeli sehingga menembusi pasaran antarabangsa.

Dengan nilai dan keunikan yang tersendiri, Rowena Cliffton, 35, mengakui corak yang mengutamakan nilai kesatuan tersebut turut memberi mesej kepada masyarakat untuk sentiasa berganding bahu dalam memerangi pandemik Covid-19.

“Corak bermotifkan Borneo atau ‘pua kumbu’ ini mempunyai keunikan yang tersendiri dan ia menjadi lambang kebanggaan penduduk di Borneo.

“Saya mula mendapat idea dan inspirasi untuk membuat pelitup muka bergaya ini setelah ramai pelanggan yang mengesyorkan corak tersebut dan ia sejajar dengan seruan kerajaan untuk membendung wabak Covid-19 ini.

“Selain itu, mereka juga menyatakan keyakinan ketika menggunakan pelitup muka ini kerana coraknya yang menarik dan unik untuk digayakan,” jelasnya yang juga merupakan pelajar Doktor Falsafah (PhD) dalam bidang keusahawanan di Universiti Malaysia Sarawak.

Menjelas lanjut, Rowena mengakui pelitup muka bercorakkan ‘pua kumbu’ tersebut turut menarik minat orang luar negara.

“Pelitup muka bercorakkan ‘pua kumbu’ ini tidak hanya mendapat tempat di hati masyarakat di Malaysia bahkan ia turut menembusi pasaran antarabangsa sehingga ke Singapura, Brunei, United Kingdom, Amerika Syarikat dan Pakistan. Mereka turut membelinya secara atas talian dan sehingga kini lebih 5,000 keping yang telah terjual.

“Selain coraknya yang unik, para pelanggan juga memberikan komen yang baik mengenai keselesaan mereka sewaktu menggunakan pelitup muka tersebut,” ujarnya.

Beliau yang juga berharap dapat berkongsi ilmu keusahawanan dengan orang ramai suatu hari nanti turut menjelaskan bahawa pelitup muka tersebut mempunyai tiga lapisan di dalam rekaan tersebut.

“Pelitup muka bercorak ‘pua kumbu’ ini mempunyai tiga lapisan di mana kain pua kumbu sebagai lapisan luar pelitup muka, lapisan kedua ialah poket penapis (filter pocket) dan lapisan ketiga menggunakan fabrik kain satin yang bertujuan memberi keselesaan kepada para pengguna.

“Kain satin digunakan kerana ia sesuai digunakan oleh semua orang termasuk individu yang mempunyai kulit muka yang agak sensitif,” tambahnya yang juga bercita-cita untuk meluaskan jualan produk bermotifkan ‘pua kumbu’ ke seluruh dunia selaras dengan perkembangan teknologi dunia.

Oleh RYNNA SHA’ERRA

See author's posts


GiatMara tawar kursus TVET untuk murid 12-16 tahun

MENTERI Pembangunan Luar Bandar Datuk Seri Mahdzir Khalid merangkap Ahli Parlimen Padang Terap beramah mesra dengan peserta Kelas Gubahan Bunga pada perasmian Program TVET Junior di Giat Mara Padang Terap semalam. • Foto BERNAMA

KUALA NERANG: GiatMara membuka peluang kepada pelajar dan murid berusia 12 hingga 16 tahun untuk mengikuti kursus-kursus asas Pendidikan Teknikal dan Latihan Vokasional (TVET) di institusi latihan itu di seluruh negara.

Menteri Pembangunan Luar Bandar Datuk Seri Mahdzir Khalid berkata menerusi program TVET Junior yang baharu dilancarkan pada 13 Mac lepas, peserta diberikan pendedahan awal bagi menarik minat mereka terhadap bidang TVET.

“Pelajar-pelajar yang hendak datang buat kursus jangka pendek di GiatMara terdiri daripada pelajar sekolah berada di tingkatan empat ke bawah. Tingkatan satu, dua dan tiga boleh datang pada hujung minggu atau cuti sekolah, pelajar sekolah rendah pun boleh.

“Bidang kursus yang ditawarkan seperti pengetahuan asas mengenai elektrikal iaitu pendawaian mudah, keduanya baiki basikal dan ada juga masakan serta jahitan yang mudah,” katanya dalam sidang media selepas mengadakan walkabout ke GiatMara Padang Terap dan menyampaikan sijil TVET Junior Padang Terap, di sini semalam.

Beliau berkata, program TVET Junior itu akan dilaksanakan secara berperingkat di 231 GiatMara seluruh negara dengan sasaran 5,000 peserta menjelang hujung tahun ini.

Mahdzir berkata, peserta akan mengikuti kursus jangka pendek dua hingga lima hari pada hujung minggu atau musim cuti sekolah tanpa mengganggu sesi persekolahan mereka.

Namun, beliau menjelaskan jenis kursus yang ditawarkan bergantung kepada ketersediaan dari segi bahan dan kemudahan selain peruntukan yang ada di setiap GiatMara.

“Yang penting naratif atau pun motif daripada program ini ialah akhirnya nanti mereka minat dan akan pergi untuk mendapatkan kemahiran lebih tinggi,” katanya. – Bernama

See author's posts


Johan Mahmood dilantik sebagai KSP baharu

PUTRAJAYA: Datuk Johan Mahmood @ Johan Mahmood Merican dilantik sebagai Ketua Setiausaha Perbendaharaan (KSP) Kementerian Kewangan (MoF) berkuat kuasa hari ini, demikian umum Ketua Setiausaha Negara Tan Sri Mohd Zuki Ali.

Mohd Zuki dalam kenyataan hari ini berkata pelantikan Johan, 50, yang sebelum ini adalah Timbalan Ketua Setiausaha Perbendaharaan (Dasar), mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Mohd Zuki berkata pelantikan tersebut adalah berdasarkan kelayakan, ciri-ciri kepimpinan dan pengalaman luas beliau sepanjang memegang beberapa jawatan dalam bidang ekonomi, kewangan dan dasar.

“Saya berkeyakinan penuh dengan kelayakan, pengalaman dan kredibiliti beliau menggalas amanah serta mendukung misi dan visi dalam meneruskan kecemerlangan pengurusan kewangan dan ekonomi negara yang cekap, telus dan berkesan selari dengan hasrat Malaysia MADANI,” katanya.

Johan merupakan lulusan kelas pertama dari University of Cambridge serta akauntan bertauliah dari Institute of Chartered Accountants in England and Wales (ICAEW).

Beliau pernah berkhidmat sebagai Ketua Pegawai Eksekutif Talent Corp Malaysia Bhd (TalentCorp), Timbalan Ketua Pengarah (Dasar) Unit Perancang Ekonomi, Jabatan Perdana Menteri dan Pengarah Belanjawan Negara, Kementerian Kewangan. – Bernama

See author's posts


Studio RTM Kapit dinaik taraf

KAPIT: Kerja-kerja menaiktaraf Studio Radio Televisyen Malaysia (RTM) Kapit di Kompleks Persekutuan, Jalan Penghulu Nyanggau di sini akan membantu menaiktaraf mutu siaran radio di bahagian tersebut.

Majlis pembukaan tidak rasmi Studio RTM Kapit ini telah disempurnakan oleh ADUN Bukit Goram, Jefferson Jamit Unyat, baru-baru ini.

Pada majlis itu, Jamit turut diberi penghormatan untuk ke udara secara langsung serta menyentuh mengenai pembangunan di Kapit.

“Kita amat menghargai usaha RTM menaiktaraf studio RTM Kapit ini serta diberi lebih banyak masa untuk bersiaran.

“Seperti kita sedia maklum, Kapit masih kekurangan jaringan komunikasi tanpa wayar terutama di luar bandar.

“Namun kita yakin setiap rumah di luar memiliki radio dan dapat mendengar mengenai aktiviti sosial, ekonomi, politik dan komuniti yang berlaku di Kapit.

“Ini jelas menunjukkan radio berperanan penting dalam menyebarkan maklumat secara berkesan kepada penduduk di luar bandar,” ujar Jamit.

Sementara itu, Timbalan Pengarah RTM Sarawak, Abdull Hadi Mohd Yusoff memberitahu, kerja-kerja naiktaraf itu telah memberi wajah baharu kepada Studio RTM Kapit.

“Mulai sekarang, semua berita yang disiarkan adalah menerusi frekunsi FM dan kerja-kerja naiktaraf ini membolehkan RTM Kapit bersiaran bersama-sama studio yang lain seperti SIBUfm dan SARAWAKfm.

“Dengan naiktaraf ini, Studio Kapit juga akan diberi lebih banyak masa untuk bersiaran setiap hari dalam seminggu,” ujarnya.

Menurutnya, studio RTM Kapit akan menfokuskan kepada soal pembangunan di Bahagian Kapit, selain menyebarkan berita mengenai aktiviti kemasyarakatan, sosial ekonomi, politik, pendidik, kesihatan dan sebagainya.

Terdapat enam Stesen RTM di seluruh Sarawak iaitu di Kuching, Sri Aman, Sibu, Bintulu, Miri dan Limbang.

Bagi kawasan tengah, Stesen RTM Sibu memberi liputan bagi Bahagian Sibu, Sarikei, Mukah dan Kapit.

See author's posts


Klopp tagih sokongan peminat

JURGEN Klopp telah memberitahu penyokong Liverpool untuk menyokong pasukannya ke arah gelaran Liga Perdana Inggeris dari rumah mereka ketika pendahulu liga mempersiapkan musim untuk dimulakan semula.

Pasukan Klopp hanya memerlukan dua lagi kemenangan untuk memenangi gelaran Inggeris pertama Liverpool dalam tempoh 30 tahun ketika wabak Covid-19 memaksa musim ini ditangguhkan pada bulan Mac.

Liverpool akhirnya akan kembali beraksi pada hari Ahad apabila mereka menghadapi musuh Merseyside, Everton di Goodison Park, dalam perlawanan yang mungkin membolehkan mereka menjadi juara.

Sekiranya Manchester City di tempat kedua tewas di tangan Arsenal pada hari Khamis, maka Liverpool hanya perlu mengalahkan Everton untuk merangkul gelaran liga ke-19 kelab dengan baki lapan perlawanan.

Menyedari bahawa peminat akan bersemangat untuk merayakan kemenangan mereka yang telah lama ditunggu-tunggu, bos Liverpool Klopp telah meminta mereka untuk tidak melanggar peraturan pernjarakkan sosial dengan berkumpul di luar Goodison Park atau Anfield.

“Ini masih lagi bola sepak dan masih lagi untuk anda. Itu bererti kami akan berada di stadium, dan anda akan berada di rumah,” kata Klopp dalam satu pesanan video di laman sesawang Liverpool pada hari Selasa.

“Saya boleh berjanji kepada anda, kami akan merasakan sokongan anda. Saya akan membuat pemain kami merasakan sokongan anda. Kami akan menggunakannya, anda masih 80 atau 90 peratus bahan bakar dalam tangki kami.

“Kami benar-benar akan menggunakannya, dan kami memerlukannya. Tetapi, mesej terakhir: tetap selamat, sokong kami dari rumah.”

Klopp, yang menyambut ulang tahunnya yang ke-53 pada hari Rabu, mengakui pemberhentian selama tiga bulan bagai dikenakan cukai ketika dia menunggu untuk mengetahui apakah pihaknya akan mendapat peluang untuk memenangi mahkota liga pertama mereka sejak tahun 1990.

“Ada kalanya kami tidak tahu dengan pasti apakah kami akan bermain lagi musim ini,” katanya.

“Terdapat khabar angin mengenai ‘batal dan tidak sah’, ‘mata per permainan’ dan semua itu. Dan sekarang kami berdiri di sini, dan dalam beberapa hari liga akan bermula lagi.

“Kerana kami bersikap sangat bertanggungjawab. Kami melakukan perkara yang harus kami lakukan kerana kami ingin menyelamatkan orang yang kami sayangi dan semua yang lain juga.” – AFP

See author's posts


Leka berhibur, 9 individu dicekup

BINTULU: Akibat gatal hendak berhibur, sembilan individu tempatan dicekup polis di sebuah pusat hiburan di sini, sekitar 12.05 tengah malam, Jumaat lalu.

Ketua Polis Daerah Bintulu, Superintenden Zulkipli Suhaili berkata, semua individu terbabit yang terdiri daripada enam lelaki dan tiga wanita yang berumur 19 hingga 68 tahun ditangkap polis dalam serbuan yang dijalankan.

“Semasa serbuan dilakukan, oleh Jabatan Siasatan Jenayah (JSJ) dan Jabatan Pencegahan Jenayah dan Keselamatan Komuniti (JPJKK) Ibu Pejabat Polis Daerah (IPD) Bintulu itu, enam lelaki itu sedang leka minum minuman keras di sebuah meja, manakala tiga lagi perempuan bersembunyi di bahagian dapur pusat hiburan, ” katanya.

Beliau berkata demikian dalam satu kenyataan di sini semalam.

Menurutnya, perbuatan itu dihidu pihak semasa pemantauan dijalankan berikutan Perintah Kawalan Pergerakan Bersyarat (PKPB) dikuatkuasakan.

“Semasa pemantauan rutin pasukan pematuhan dalam tempoh PKPB, pasukan polis terdengar bunyi bising dari sebuah pusat hiburan,” katanya.

Sejurus itu jelasnya, pasukan polis kemudiannya mengetuk pintu beberapa kali sambil memperkenalkan diri sebagai polis sebelum pintu premis itu dibuka oleh salah seorang lelaki.

Tegasnya, semua individu terbabit dibawa ke JSJ IPD Bintulu untuk siasatan lanjut di bawah Peraturan 3 Peraturan Pencegahan Dan Pengawalan Penyakit Berjangkit 2020 dan seksyen 269 Kanun Keseksaan.

Penjaga premis turut disiasat di bawah seksyen 5(2) Ordinan Hiburan 2001 kerana gagal mengemukakan sebarang dokumen sah berkaitan status operasi pusat berkenaan.

See author's posts


Kekalkan prestasi terbaik

PENGURUS pasukan Sri Aman FA, Awang Putrayusrie Awang Redzuan tidak mahu anak-anak buahnya dibuai dengan kemenangan sebaliknya mengekalkan prestasi terbaik untuk mengharungi laluan berliku dalam saingan Liga Bola sepak SSC-FAS musim ini.

Kejayaan meraih tiga mata sulung selepas menewaskan Kapit FA 1-0 dalam aksi pertama Sabtu lalu, sebaliknya perlu dijadikan titik tolak kebangkitan dan suntikan semangat kepada skuad tersebut.

Bagaimanapun, beliau ternyata gembira dengan pencapaian para pemainnya yang mula menampakkan persefahaman dalam membentuk sebuah pasukan yang mantap.

“Semua pemain menunjukkan suatu persembahan yang terbaik dan mereka layak bagi mendapatkannya (kemenangan). Kita mengawal keseluruhan permainan selain mencipta banyak peluang biarpun hanya berjaya menghasilkan satu jaringan.

“Ia juga sudah pasti akan meningkatkan tahap keyakinan dan moral kami untuk terus lakukan yang terbaik pada perlawanan seterusnya selepas ini,” katanya kepada Utusan Sarawak semalam.

Apapun, Awang Putrayusrie mengingatkan anak-anak buahnya agar tidak terlalu terbawa-bawa dengan kejayaan mereka itu, sebaliknya memberi sepenuhnya fokus kepada perlawanan kedua mereka menentang Sarikei FA pada 3 April (Sabtu) ini.

“Saya harap semua pemain sudah bersedia menghadapi cabaran Sarikei FA, dan saya percaya jika pemain bermain mengikut pelan yang sudah dirancang oleh ketua jurulatih (Sufian Ibrahim, Ramos Sari dan Ramles Sari), saya yakin kami mampu memberikan tentangan yang sengit sekali gus memungut tiga mata seterusnya,” ujarnya lagi.

Dalam pada itu, beliau mengakui masih terdapat kelemahan di beberapa posisi terutamanya di bahagian serangan dan berharap pemain segera memperbaiki setiap kesilapan itu.

“Masih banyak kelemahan yang perlu kita perbaiki selepas ini. Ia penting kerana saya tidak mahu ia merencatkan persembahan pemain untuk perlawanan kedua nanti,” tambahnya.

Oleh ADI SAFARMAN

See author's posts


IHP merosot 1.3 peratus pada Julai 2020

KUALA LUMPUR: Indeks Harga Pengguna (IHP) Malaysia merosot 1.3 peratus pada Julai 2020 kepada 119.9 daripada 121.5 dalam bulan sama pada tahun lepas, menurut Jabatan Perangkaan Malaysia.

Ketua Perangkawan, Datuk Seri Dr. Mohd Uzir Mahidin berkata, penurunan indeks secara keseluruhan berikutan penurunan indeks pengangkutan (-10.3 peratus), perumahan, air, elektrik, gas dan bahan api lain (-2.6 peratus), pakaian dan kasut (-0.6 peratus), dan hiasan, perkakasan dan penyelenggaraan isi rumah (-0.1 peratus) yang menyumbang 45.7 peratus daripada keseluruhan wajaran.

“Bagaimanapun, makanan dan minuman bukan alkohol naik 1.4 peratus kepada 135.0 berbanding 133.2 dalam bulan sama pada tahun sebelumnya. Kumpulan ini menyumbang 29.5 peratus daripada keseluruhan wajaran IHP.

“Selain itu, pelbagai barangan dan perkhidmatan turut menunjukkan peningkatan 2.9 peratus diikuti komunikasi (1.6 peratus), kesihatan (1.1 peratus) dan pendidikan (1.2 peratus),” katanya dalam kenyataan.

Mohd Uzir juga berkata, IHP tanpa bahan api kekal berada pada kadar positif iaitu 0.2 peratus pada Julai 2020 berbanding Jun 2020.

“IHP tanpa bahan api adalah meliputi semua barang dan perkhidmatan kecuali Petrol Tanpa Plumbum RON95, Petrol Tanpa Plumbum RON97 dan diesel,” katanya.

Sementara itu, indeks teras meningkat 1.1 peratus pada Julai 2020 berbanding bulan sama pada tahun sebelumnya.

Antara kumpulan utama yang bertindak sebagai pendorong kepada kenaikan ini adalah kumpulan pelbagai barangan dan perkhidmatan (2.9 peratus), komunikasi (1.6 peratus) dan perumahan, air, elektrik, gas dan bahan api lain (1.4 peratus).

IHP bagi tempoh Januari hingga Julai 2020 menurun 0.9 peratus berbanding tempoh sama pada tahun sebelumnya.

Penurunan ini dipengaruhi oleh pengangkutan (-10.0 peratus), pakaian dan kasut (-1.1 peratus) dan perumahan, air, elektrik, gas dan bahan api lain (-0.7 peratus).

Indeks bagi semua negeri menunjukkan penurunan antara -0.7 peratus dan -2.2 peratus bagi Julai 2020 berbanding Julai 2019.

Penurunan tertinggi dicatatkan oleh Melaka (-2.2 peratus), diikuti oleh Sabah dan Wilayah Persekutuan Labuan (-2.1 peratus), Sarawak (-1.9 peratus) serta Kedah dan Perlis (-1.9 peratus).

Bagaimanapun, semua negeri mencatatkan peningkatan bagi indeks kumpulan makanan dan minuman bukan alkohol.

Peningkatan tertinggi dicatatkan oleh Selangor dan Wilayah Persekutuan Putrajaya (2.3 peratus), Perak (1.7 peratus), Pahang (1.7 peratus), Terengganu (1.7 peratus) dan Johor (1.6 peratus) yang turut melebihi paras nasional.

Sementara itu, Negeri Sembilan mencatatkan kenaikan yang sama dengan paras nasional iaitu 1.4 peratus bagi kumpulan makanan dan minuman bukan alkohol pada Julai 2020. – Bernama

See author's posts


Bekalan petrol RON95 terjejas

PUTRAJAYA: Kelewatan kapal tangki membawa minyak sampai ke terminal, peningkatan mendadak jumlah kenderaan dan isu kapasiti tangki simpanan di stesen minyak antara faktor yang dikenal pasti menyumbang kepada isu bekalan petrol RON95 terjejas di beberapa kawasan.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata kementeriannya mengambil maklum aduan dan rungutan orang ramai berhubung isu bekalan petrol RON95 yang terjejas di beberapa kawasan seperti dilaporkan baru-baru ini.

Beliau berkata isu itu disebabkan antaranya peningkatan mendadak jumlah kenderaan menyebabkan permintaan petrol RON95 di seluruh negara meningkat selain kelewatan kapal tangki yang membawa minyak untuk sampai ke terminal di Bagan Luar, Pulau Pinang dan Kuantan, Pahang; serta kapasiti tangki simpanan di stesen minyak tertentu tidak mampu menampung permintaan pengguna.

Nanta dalam satu kenyataan semalam berkata bagi menangani segera isu tersebut, pihak Kementerian Perdagangan Dalam Negeri dan Hal Ehwal Pengguna (KPDNHEP) telah mengambil dua langkah penyelesaian jangka pendek.

Pertama, mendapatkan kerjasama pihak Kementerian Pengangkutan untuk mempercepatkan proses pelepasan kapal-kapal minyak dan keduanya, pihak KPDNHEP melakukan pemantauan berterusan supaya tidak berlaku penyelewengan ke atas bekalan bahan api kenderaan terutamanya petrol RON95, katanya.

“Pihak kementerian ingin menyarankan orang ramai supaya buat sementara ini beralih kepada jenama minyak syarikat lain yang berhampiran berbanding jenama minyak syarikat tertentu yang menjadi kebiasaan digunakan kerana bukan semua stesen minyak menghadapi masalah bekalan terputus ini,” katanya.

Nanta berkata KPDNHEP telah mengambil tindakan awal dengan mengadakan sesi libat urus bersama Persatuan Pengusaha Stesen Minyak (PDAM) untuk memastikan semua pengusaha stesen minyak berada dalam keadaan siap siaga sepanjang musim perayaan Aidilfitri tahun ini.

Ini kerana, pihak KPDNHEP menjangkakan berlaku peningkatan jumlah kenderaan luar biasa di jalan raya sepanjang musim perayaan Aidilfitri tahun ini ekoran proses peralihan negara ke fasa endemik dan pembukaan sempadan negara yang membolehkan Keluarga Malaysia pulang ke kampung, katanya.

Beliau berkata pihak kementerian juga telah mengambil langkah sewajarnya dengan membenarkan semua stesen minyak di seluruh negara untuk menambah had kuantiti simpanan terutamanya petrol RON95 bagi memastikan bekalan mencukupi pada musim perayaan.

Berdasarkan Garis Panduan Pelesenan Barang-Barang Kawalan Berjadual (CSA), kadar had kuantiti ditentukan menerusi surat sokongan daripada Jabatan Bomba dan Penyelamat Malaysia (JBPM) yang menyatakan had kuantiti simpanan yang sesuai bagi produk petroleum, diesel dan gas petroleum cecair (LPG).

“Justeru, setiap stesen minyak mempunyai kadar had kuantiti simpanan yang berbeza tertakluk kepada luas premis dan sistem simpanan tangki bawah tanah (UGT) masing-masing,” katanya.- Bernama

See author's posts


PANTAI TROMBOL MENARIK

KUCHING: Pantai Trombol mampu menjadi destinasi wajib dilawati di Sarawak sekiranya mempunyai kemudahan yang lengkap bagi memberi pengalaman menarik kepada pengunjung.

Menteri Muda di Jabatan Ketua Menteri (Hal Ehwal Islam dan DBKU) Datuk Dr Abdul Rahman Junaidi berkata, selepas Covid-19 beransur pulih, sudah pasti pantai tersebut akan menjadi tumpuan ramai.

Sehubungan itu, menurutnya kementerian pelancongan peringkat persekutuan dan negeri perlu bekerjasama untuk terus mempopularkan dan menaik taraf prasarana di pantai tersebut.

“Pantai ini memerlukan kemudahan asas lengkap selain prasarana lain seperti tempat rehat, tempat beriadah dan ruang untuk bersukan bagi memberi keselesaan kepada pengunjung,” katanya.

Beliau berkata demikian ketika ditemui selepas mengunjungi Pantai Trombol yang terletak 30 kilometer dari Bandar Raya Kuching di sini, semalam.

Dr Abdul Rahman yang juga Menteri Muda Utiliti (Bekalan Air) menjelaskan, pantai tersebut menjadi tumpuan ramai sejak empat bulan kebelakangan ini selepas keindahan pantainya tular di media sosial.

“Ini merupakan lokasi baharu yang menjadi tumpuan orang ramai untuk berkelah dan beriadah bersama keluarga,” ujarnya.

Beliau turut memuji Jawatankuasa Kemajuan dan Keselamatan Kampung (JKKK) Kampung Trombol yang berusaha membangunkan laluan dan mewujudkan ruang untuk berniaga di pantai tersebut.

Sementara itu, Dr Abdul Rahman turut menasihati orang ramai yang mengunjungi pantai tersebut supaya sentiasa menjaga kebersihan dan keselamatan.

“Kalau boleh bawa balik sampah dan jangan dibuang sembarangan kerana ia boleh mencacatkan permandangan yang indah di pantai ini.

“Sekiranya melakukan sebarang aktiviti berhampiran laut termasuk berenang, jaga keselamatan pada setiap masa,” jelasnya.

Hadir sama Pengerusi Majlis Perbandaran Padawan (MPP) Lo Khere Chiang dan Penghulu Telaga Air Murshidi Johari.

Oleh JEAKLEYN YACHO

See author's posts


Abang Jo rasmikan tiga kawasan MBKS

KUCHING: Bersempena sambutan ulang tahun ke-32 Bandar Raya Kuching kali ini, Ketua Menteri, Datuk Patinggi Abang Johari Tun Openg turut merasmikan New Norm Park, Galeri Gambar Augmented Reality (AR) dan Perhentian Bus Kontainer.

Ketiga-tiga kawasan ini telah diwujudkan oleh Majlis Bandaraya Kuching Selatan (MBKS) sebagai kemudahan untuk dinikmati penduduk Kuching bersama.

New Norm Park yang terletak di Taman Tai Chi MBKS di sini diwujudkan sebagai satu penghargaan dan penghormatan kepada petugas barisan hadapan atas sumbangan mereka dalam memerangi wabak Covid-19.

Taman itu juga sebagai peringatan Perintah Kawalan Pergerakan (MCO) untuk mengekang penyebaran virus dan untuk meningkatkan kesedaran masyarakat mengenai jarak fizikal pasca-MCO di ruang awam.

Bagi konsep rekaan taman itu, terdapat Grid Jarak Sosial iaitu Grid 2m x 2m untuk mendorong jarak sosial.

Cat warna biru pada lantai sebagai peringatan pentingnya memakai topeng muka dan alat pelindung diri (PPE) dan dilengkapk dengan batang pengukuh yang dikimpal sebagai sangkar yang membawa makna pengasingan semasa PKP (lockdown) dan sebagai tempat perlindungan serta selamat.

Palang merah yang berada di taman tersebut merupakan simbol perlindungan dan bantuan perubatan yang dilukis pada paksi tengah serta digunakan sebagai ruang peredaran perlindungan.

Reka bentuk taman ini juga menghubungkan persekitaran semulajadi di mana mereka menggunakan tangki minyak (oil drum) terpakai untuk meletakkan tumbuhan sebagai peringatan kepada orang awam untuk sentiasa berhubung dan mempunyai rasa hormat dengan alam sekitar.

Terdapat juga lingkaran kuning yang mengelilingi taman tersebut di mana ia melambangkan harapan dan positif.

Bagi Perhentian Bas Kontainer pula ia merupakan sebuah perhentian bas yang dibina dengan konsep 3R – Kurangkan, Kitar Semula dan Guna semula.

Ia adalah untuk mengurangkan pembaziran daripada sektor pembinaan iaitu komponen perhentian bas itu dipasang semula daripada kontena dan digunakan semula sebagai perabot dan bumbung.

See author's posts


Platform serlahkan bakat pelajar sebagai pereka fesyen

GAMBAR kenangan pelajar yang terlibat menjayakan KK Kuching Students Open Day.

Kolej Komuniti Kuching Students Open Day merupakan sebuah platform yang dapat digunakan untuk menyerlahkan bakat serta potensi pelajar-pelajar Sijil Fesyen dan Pakaian (SFP) sebagai pereka fesyen muda tempatan.

Menurut Timbalan Pengarah Akademik, Kolej Komuniti Kuching (KKKg) Mervin Gumba anak Sigai, program tersebut dijalankan dengan kerjasama Tiara Management dan CityOne Megamall untuk membantu pelajar meningkatkan keyakinan diri dalam menjalankan kolaborasi bersama pihak industri.

Beliau berkata “bermula 14 Mac yang lepas pelbagai aktiviti telah dijalankan di ruang legar CityOne Megamall ini iaitu pameran program pengajian yang ditawarkan di KKKg iaitu Sijil Fesyen dan Pakaian dan Sijil Teknologi Senibina, pendaftaran pelajar baru dan kursus-kursus pendek”.

Mervin turut menambah, “antara kursus pendek yang telah dan sedang berlangsung adalah kursus menghias biskut dan brownies, penghasilan pelbagai aksesori, mewarna batik, dan sebagainya. Kursus pendek ini terbuka kepada semua pengunjung daripada pelbagai peringkat umur dengan kos yang amat berpatutan.”

Pada hari ini merupakan kemuncak acara bagi program yang telah dijalankan selama hampir seminggu iaitu Persembahan Fesyen (Fashion Show) untuk mempersembahkan hasil rekaan para pelajar SFP di pentas peragaan.

Beliau turut berkata “sebanyak 13 rekaan yang diperagakan adalah terdiri dari koleksi hasil kerja pelajar SFP. Penghasilan rekaan ini juga merupakan manifestasi terhadap sesi pengajaran dan pembelajaran yang telah dilalui oleh pelajar selama 3 semester pengajian hasil bimbingan oleh pensyarah dalam bidang fesyen dan pakaian, sekaligus berjaya dipersembahkan di pentas peragaan”.

Mervin juga melahirkan rasa bangga dan terharu dengan kejayaan para pelajar KKKg untuk membuktikan keupayaan diri dalam merealisasikan serta menjayakan acara ini. Oleh kerana itu, pereka fesyen tempatan yang terkenal iaitu Neng Kho dijemput untuk bersama menyaksikan acara kemuncak ini bagi menyuntik semangat dan inspirasi kepada pelajar agar mereka berusaha bersungguh-sungguh menjadi pereka fesyen tempatan yang berjaya sekaligus menaikkan industri fesyen di negeri ini.

Selain itu, menurut Pengarah Program, Laila Najwa binti Yahaya, ”penglibatan pelajar secara langsung dalam menguruskan acara dapat memberikan pendedahan kepada pelajar merasai sendiri pengalaman melaksanakan program di luar kolej”.

”Pendedahan sebegini amat penting bagi memenuhi salah satu aspek dalam Pelan Pembangunan Pendidikan Malaysia iaitu Bekerjasama dengan Ibubapa, Komuniti dan Sektor Swasta Secara Meluas di mana mereka perlu berkomunikasi dan berkolaborasi dengan agensi luar. Selain itu, program KK Kuching Students Open Day juga merupakan salah satu ruang untuk memperkenalkan peluang pengajian sepenuh masa dan pembelajaran sepanjang hayat yang ditawarkan oleh KKKg kepada masyarakat umum khususnya di Sarawak,” katanya.

Turut hadir, Pereka Fesyen, Neng Kho Razali, Ketua Program Sijil Fesyen dan Pakaian, Encik Nur Hakim bin Raifli, Ketua Program Sijil Teknologi Senibina Puan Esuryati binti Kamarudin dan Pegawai Pembangunan Pelajar, Puan Elfy Fariza binti Sharkawi.

See author's posts


Ronaldo tampil ‘berbisa’

Cristiano Ronaldo menampilkan ‘sentuhan’ berbisa apabila meledak dua gol pada penampilan keduanya bersama Manchester United untuk membantu pasukannya melonjak ke persada Liga Perdana Inggeris (EPL) menerusi kemenangan 4-1 ke atas Newcastle United di Old Trafford, semalam.

Ronaldo hanya memerlukan 47 minit untuk membuka akaun golnya bersama United selepas 12 tahun meninggalkan pasukan terbabit.

Pemain berusia 36 tahun itu yang ditandatangani daripada Juventus menampan masuk bola dari jarak dekat untuk memberikan gol pendahuluan buat tuan rumah di penghujung babak pertama.

Dia menambah gol keduanya selepas sejam perlawanan berlangsung menerusi penyudah kaki kiri sekali gus memadam gol penyamaan pelawat yang disumbangkan Javier Manquillo pada minit ke-56.

Bruno Fernandes melebarkan jurang dengan rembatan jarak jauh pada minit ke-80 sebelum Jesse Lingard melengkapkan kemenangan bergaya United dengan gol keempat pada masa kecederaan.

Sementara itu, Ronaldo mengakui kepulangan ‘sukar dipercayai’ ke Manchester United melebihi jangkaannya sendiri apabila bintang Portugal itu meledak dua gol ketika menang 4-1 mengatasi Newcastle semalam.

Ronaldo kembali ke United dari Juventus bulan lalu, 12 tahun selepas meninggalkan Old Trafford bagi menyertai Real Madrid.

Pemain berusia 36 tahun itu menandakan kemunculan keduanya bersama United dengan gaya tersendiri menerusi gol pada kedua-dua babak di depan 76,000 penonton.

Dua gol Ronaldo diikuti jaringan Bruno Fernandes dan Jesse Lingard ketika United kini di kedudukan teratas Liga Perdana.

Ia berlaku lebih baik daripada apa dibayangkan Ronaldo ketika dia memakai jersi nombor tujuh United sekali lagi.

“Saya tidak jangkakan meledak dua gol. Saya jangkakan satu tidak dua. Saya perlu menghargai penyokong dan apa dilakukan mereka kepada saya hari ini. Saya rasa sangat bangga melakukannya,” katanya kepada BBC Sport.

“Sudah tentu saya gembira menjaringkan gol, saya tidak menafikannya tetapi perkara paling penting ialah pasukan dan mereka bermain bagus.

“Ia sukar dipercayai. Ketika saya memulakan perlawanan saya sangat gementar, saya bersumpah. Saya tidak menjangkakan mereka akan menyanyikan nama saya sepanjang perlawanan.

“Saya sangat gementar, mungkin saya tidak menunjukkannya, tetapi ia benar. Sambutan menakjubkan tetapi saya di sini untuk menang dan membantu pasukan.” – AFP

See author's posts


Malaysia dijangka catat pemulihan ekonomi

KUALA LUMPUR: Selepas penguncupan ekonomi dijangka pada suku kedua 2020, Malaysia dijangka menyaksikan pemulihan secara berperingkat bermula dari suku ketiga bergantung kepada kemajuannya dalam memerangi penularan Covid-19, menurut MIDF Research.

Dalam nota semalam, katanya pemulihan akan turut bergantung kepada bagaimana seluruh dunia, terutamanya rakan dagang utama Malaysia, memerangi penularan virus tersebut berikutan ini akan memberi impak kepada permintaan global untuk produk negara.

“Pakej rangsangan ekonomi dijangka akan mengurangkan impak daripada Covid-19,” menurut MIDF Research, yang merupakan sebahagian daripada MIDF Amanah Investment Bank Bhd.

Katanya, Indeks Pelopor (LI) Malaysia merosot kepada -4.9 peratus bulan ke bulan pada Mac daripada -0.8 peratus bulan ke bulan pada Februari, menunjukkan kemelesetan ekonomi untuk tempoh Julai-September 2020.

Kemerosotan bulanan paling ketara sejak November 1991 sebahagian besarnya berikutan fasa pertama Perintah Kawalan Pergerakan (PKP) yang berkuat kuasa mulai 18 Mac, menurut firma penyelidikan itu.

Katanya, pertumbuhan eksport Malaysia mencatatkan paras terendah dalam tempoh empat bulan pada Mac. Jumlah perdagangan susut 3.8 peratus tahun ke tahun dengan eksport dan import, masing-masing  merosot 4.7 peratus dan 2.7 peratus.

Indeks Pengeluaran Perindustrian (IPP) secara keseluruhannya turut merosot sebanyak 4.9 peratus tahun ke tahun pada Mac, penyusutan pertama sejak Disember 2015 dan paling ketara sejak September 2009.

Prestasi tersebut, yang kurang memberangsangkan daripada jangkaan pasaran, berdasarkan kemerosotan dalam semua sub-indeks.

“Ia telah dijangka berikutan gangguan dalam rantaian penawaran dan permintaan secara keseluruhan di peringkat domestik dan global disebabkan Covid-19. Malaysia telah menguatkuasakan PKP pada Mac. Secara keseluruhannya, pada suku pertama tahun ini, IPP berjaya mencatatkan pertumbuhan yang menggalakkan walaupun pada kadar sederhana sebanyak 0.6 peratus tahun ke tahun (suku keempat 2019: 1.3 peratus tahun ke tahun).

“Mengenai masa depan, kami menjangka prestasi IPP pada suku kedua 2020 akan merosot, berikutan PKP yang dilanjutkan dan harga komoditi yang turun naik,” menurut MIDF Research.

Ia mengunjurkan kadar pengangguran melepasi syarat guna tenaga penuh empat peratus dalam tempoh beberapa bulan akan datang tetapi menyatakan apabila kerajaan membuka semula ekonomi, pasaran pekerjaan akan pulih secara berperingkat dan kebimbangan mengenai Covid-19 akan mula berkurangan.- Bernama

See author's posts


Kuatkan suara ‘anak Sarawak’ di Parlimen

SIMUNJAN: Sudah tiba masanya rakyat Sarawak menghantar pasukan teramai dan kuat di Parlimen supaya ‘suara anak Sarawak’ didengar Putrajaya dalam usaha berterusan memperjuangkan hak negeri ini yang terhakis dalam Perjanjian Malaysia 1963 (MA63).

Premier Sarawak, Datuk Patinggi Tan Sri Abang Johari Tun Openg berkata pada masa yang sama kemenangan besar 31 calon Gabungan Parti Sarawak (GPS) amat penting bagi membentuk keabsahan Kerajaan Persekutuan yang lebih stabil.

“Ya… sudah tiba masanya suara kita harus kuat dan didengari di sana (Putrajaya),” katanya berucap pada program Pemimpin Bersama Rakyat di Kampung Tanjung Pisang Simunjan sebentar tadi.

GPS adalah gabungan empat parti komponen iaitu Parti Pesaka Bimiputera Bersatu (PBB), Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP) bertanding di semua 31 kerusi Parlimen.

Pada PRU-14, PBB bertanding di 14 kerusi Parlimen (menang 13 kerusi),

SUPP (7) tapi cuma menang satu, PRS (6) menang tiga dan PDP (4) menang dua.

Abang Johari yang juga Pengerusi GPS berkata, gabungan itu ditubuhkan adalah untuk memperjuangkan hak Sarawak dalam Malaysia.

Oleh itu katanya, pada PRU-15 ini, adalah untuk menentukan kerajaan yang stabil.

Beliau berkata, GPS kini bertanding secara solo tanpa ikatan dengan mana-mana parti atau gabungan parti lain setelah ia keluar daripada Barisan Nasional (BN) pada 2018.

“Kita telah menjalani Pilihan Raya Negeri (PRN12) lepas apabila bertanding 82 kerusi (menang 76). Kali ini kita akan bertanding 31 kawasan Parlimen termasuk kawasan di Simunjan (Parlimen Batang Sadong).

“Kita harap GPS memperoleh kemenangan yang besar. Malah kita hantar wanita (ke Parlimen) dan kita harus calonkan wanita kerana wanita telah berjuang bersama calon lelaki yang lain.

“Memang kita berkehendakkan pemimpin yang terlatih seperti calon baharu di Batang Sadong (Rodiyah Sapiee),” katanya.

Abang Johari turut menjelaskan pengunduran Dato Sri Wan Junaidi Tuanku Jaafar merupakan perjuangan yang ikhlas dalam PBB untuk memberi laluan kepada orang lebih muda.

“Inilah pusingan dalam parti kita. Kita beri laluan kepada yang muda dan berpelajaran. Kita gantikan calon wanita di Batang Sadong untuk kita hantar Nancy (Shukri) ke Santubong.

“Begitu juga Dato Sri Rohani Karim, kita gantikan orang muda di Batang Lupar. Jadi apa yang penting adalah perpaduan antara kita berbilang kaum dan agama. Perpaduan di Sarawak begitu menyerlah,” katanya.

Selepas program itu, Abang Johari kemudian merasmikan Masjid Darul Amilin, Kampung Tanjung Pisang, Simunjan

Untuk makluman, bangunan Masjid Darul Amilin, Kampung Tanjung Pisang Simunjan ini bermula dengan sebuah bangunan surau yang dibina pada 1970.

Ia asdalah sumbangan Allahyarham Tan Sri Datuk Amar Abang Ahmad Urai Abang Muhideen dan seterusnya pada 1996 melalui dana yang diperuntukkan oleh ADUN Sebuyau, DatukJulaihi Narawi.

Pada 2017, masjid ini dibina semula di tapak yang sama dibawah peruntukkan dana Dato Sri Nancy Shukri dan ADUN Simunjan, Awla Dris. Ia siap dibina sepenuhnya pada  2018.

Oleh AZREEN KERIA / NICKELYSON LAKUN

See author's posts


Pastikan tepati spesifikasi ditetapkan

SEBAUH: Projek naik taraf pembinaan blok baharu Pejabat Daerah Sebauh disarankan menepati spesifikasi ditetapkan.

Demikian, menurut Menteri Utiliti Sarawak, Dato Sri Dr. Stephen Rundi Utom yang juga merupakan Ahli Dewan Undangan Negeri (ADUN) Kemena ketika menghadiri taklimat mengenai perkembangan terkini isu semasa di kawasan beliau di Pejabat Daerah Sebauh.

Taklimat berhubung perkara itu telah disampaikan oleh Pegawai Daerah Sebauh William Manggoi serta kakitangan.

Dr. Stephen Rundi sempat meninjau dan memantau sendiri di tapak projek jambatan Sebauh yang masih giat dijalankan sekarang ketika ini.

Dalam perkembangan sama, beliau juga turut menyampaikan sijil lanjutan lantikan Ketua Masyarakat kepada Penghulu Lee Lai Seng sebelum taklimat tersebut bermula.

See author's posts


267 graduan perubatan daftar penempatan latihan

KUALA LUMPUR: Sejumlah 267 graduan perubatan yang telah diberi Surat Layak Daftar oleh Majlis Perubatan Malaysia (MPM) boleh mendaftar dalam sistem e-Housemen dan membuat pemilihan penempatan latihan siswazah masing-masing bermula semalam.

Menteri Kesihatan Datuk Seri Dr Adham Baba dalam kenyataan hari ini berkata, satu notifikasi telah dikeluarkan menerusi e-mel kepada graduan perubatan berkenaan Isnin lepas  bagi membolehkan mereka membuat pendaftaran dalam sistem itu.

“Kementerian Kesihatan Malaysia (KKM) mengambil perhatian serius berhubung isu yang dihadapi oleh sebahagian graduan perubatan yang telah diberi Surat Layak Daftar oleh MPM, namun penempatan latihan siswazah terpaksa ditangguhkan buat sementara waktu.

“Dalam hal ini, mana-mana graduan daripada sejumlah 267 orang graduan perubatan tersebut yang belum menerima notifikasi e-mel, bolehlah memaklumkan segera kepada urusetia menerusi alamat e-mel rayuanho@moh.gov.my. untuk dibantu sewajarnya,” katanya.

Sebelum ini, permohonan penempatan latihan siswazah bagi 267 graduan perubatan daripada 36 institusi di dalam dan luar negara ditangguhkan berikutan MPM mengesan ada perbezaan nama kelayakan dan/atau nama institusi pada skrol ijazah asas perubatan berbanding yang diwartakan dalam Jadual Kedua Akta Perubatan 1971 (Pindaan 2012).

Perbezaan itu menyebabkan MPM tidak dapat mengeluarkan Sijil Pendaftaran Sementara hingga perkara itu diselesaikan.

Bagaimanapun, berdasarkan perkembangan terkini setelah MPM merujuk pandangan perundangan, Sijil Pendaftaran Sementara boleh dikeluarkan kepada graduan perubatan terlibat. – Bernama

See author's posts


Syarikat bina jambatan atasi banjir kilat

LIMBANG: Penglibatan syarikat swasta dalam membantu kebajikan rakyat amatlah dihargai.

Justeru itu, pembinaan jambatan balak oleh Syarikat Lee Ling Timber Sdn Bhd di bawah tanggungjawab sosial korporatnya (CSR) tahun ini dijangka mampu mengatasi masalah banjir kilat yang kerap melanda penduduk dan petani di Kawasan Jalan Kubong dan Stesen Pertanian dekat sini.

Menteri Muda Pemodenan Pertanian, Tanah Adat Dan Kemajuan Wilayah Sarawak, Datuk Dr Abdul Rahman Ismail memberitahu kerajaan negeri sudah mengenal pasti kawasan Kubong yang kerap dilanda banjir sebagai pusat pertanian utama di daerah itu.

Oleh itu, isu membabitkan masalah banjir kilat yang sering melanda Kampung Tegarai dan sekitarnya melibatkan Stesen Pertanian Kubong dijangka selesai apabila siapnya jambatan balak  bagi menggantikan jambatan kayu yang menyebabkan kawasan anak sungai tersumbat, katanya kepada media ketika melawat jambatan itu semalam.

Turut sama Jutera Bahagian Pengairan dan Saliran (JPS) Bahagian Limbang, Hanisah Ahmad,  Pengawai Pertanian (Pembangunan) Bahagian Limbang, Jakaria Rambli dan Pengurus Syarikat Lee Ling Timber Sdn Bhd Limbang, Kenneth Chieng Siong Woo.

ADUN Bukit Kota itu menjelaskan banjir kilat yang berlaku ketika hujan lebat menyebabkan sesetengah jalan di kawasan terbabit dinaiki air.

Melalui kesefahaman dan rasa tanggungjawab bersama, Syarikat Lee Ling Timber Sdn Bhd bersetuju untuk membina sekali gus mengganti jambatan kayu yang sudah uzur kepada jambatan balak di kawasan Kampung Tegarai.

Pada masa yang sama, Kerajaan Sarawak melalui JPS sudah mengenal pasti punca berlakunya banjir kilat yang disebabkan anak sungai di kawasan kem pembalakan Syarikat Lee Ling Timber Sdn Bhd Limbang tersumbat dan menjadi cetek.

Justeru, isu banjir kilat perlu ditangani segera kerana boleh menjejaskan golongan pekebun kecil dan usaha kerajaan untuk mengusaha sebahagian tanah terbiar di Stesen Pertanian Kubong melalui Taman Kekal Pengeluaran Makanan iaitu sistem fertigasi dan tanaman terbuka.

Jambatan tersebut apabila siap nanti juga akan menghubungkan Kampung Tegarai di Kubong dengan Kampung Pahlawan di Pandaruan.

Oleh Adeng Edrus

See author's posts


290 pemberi maklumat diberi perlindungan SPRM

PUTRAJAYA: Seramai 290 individu diberi perlin- dungan oleh Suruhanjaya Pencegahan Rasuah Malaysia (SPRM) di bawah Akta Perlindungan Pemberi Maklumat 2010 sejak 2016 kerana bekerjasama menyalurkan maklumat berkaitan kegiatan rasuah dan salah guna kuasa.

Ketua Pesuruhjaya SPRM Datuk Seri Azam Baki berkata, di bawah akta itu ke- selamatan mereka dilindu- ngi dan dijamin.

“Pada saya ia merupakan jumlah yang banyak dan mereka ini adalah mereka yang sanggup bekerjasama dengan SPRM.

“SPRM memerlukan lebih banyak maklumat daripada orang ramai seperti ini supaya kami dapat mengumpul maklumat dengan lebih banyak dan bergerak lebih berkesan lagi,” kata- nya, dalam temu bual bersama Bernama.

Dalam pada itu, beliau turut mengakui SPRM tidak terlepas berdepan kesukaran untuk mendapatkan maklumat kerana masih ramai yang takut untuk me- laporkan kegiatan rasuah yang berlaku di sekeliling mereka.“Antara faktor yang menyukarkan sesetengah individu berkongsi maklumat dengan agensinya berkemungkinan disebabkan takut dibuang kerja atau akan menjejaskan perniagaan mereka.

“Kami sedar bahawa untuk mendapatkan pe- ngadu untuk datang kepada kami untuk membuat aduan itu amat susah dan peratusannya terlalu kecil,” kata- nya.

Beliau berkata, SPRM merupakan agensi yang menggunakan Akta Perlin- dungan Pemberi Maklumat 2010 untuk memberikan perlindungan kepada pemberi maklumat agar mereka dilindungi daripada segala ancaman termasuk risiko dibuang kerja.

“Banyak kes yang dikendalikan ketika ini berdasarkan maklumat yang diberikan oleh pemberi maklumat dan mereka ini dilindungi oleh undang-undang termasuk daripada sebarang tindakan undang-undang oleh majikan mereka,” katanya.

Dalam perkembangan lain, Azam berkata, sasaran SPRM adalah untuk menjadikan masyarakat di negara ini bebas rasuah dan menjadi agensi penguat kuasa rasuah terunggul di dunia, dan untuk merealisasikan impian itu, pelbagai strategi perlu dirangka yang turut melibatkan semua pihak termasuk pelbagai jabatan dan agensi lain. – Bernama

See author's posts


Jejambat Serian kedua dibuka untuk orang ramai

SERIAN: Setelah empat tahun sejak 2016 kerja pembinaan dijalankan, jejambat Serian kedua yang terletak berhampiran Danau Danu dan Gereja St Theresa di sini kini akan dibuka secara rasmi untuk orang ramai.

Dalam pada itu, Ketua Menteri, Datuk Patinggi Abang Johari Tun Openg telah menghadiri dan menyempurnakan jejambat Serian kedua semasa lawatan beliau di Serian, di sini, kelmarin.

Pada majlis tersebut, Abang Johari diberi penerangan mengenai kemajuan jejambat tersebut dan dijelaskan mengenai latar belakang projek tersebut oleh pihak Jabatan Kerja Raya (JKR).

Ketua menteri turut disertai oleh Menteri Pendidikan, Sains dan Penyelidikan Teknologi, Dato Sri Michael Manyin Jawong dan Menteri Muda di Jabatan Ketua Menteri (Hal Ehwal Islam dan (DBKU) merangkap Menteri Muda Utiliti Sarawak (Bekalan Air) Datuk Dr. Abdul Rahman Junaidi.

Terdahulu, beliau juga telah melakukan lawatan ke Kompleks Pejabat Jabatan Kerajaan Negeri dan Serian Convention Center.

Kemudian, beliau juga telah membuat lawatan ke Loji Rawatan Air Slabi yang juga merangkumi sesi taklimat untuk delegasi yang berkunjung sebelum lawatan akhir beliau ke jejambat Serian kedua.

Oleh Cheryl Law

See author's posts


Colombia naikkan tahap amaran letusan gunung berapi Nevado del Ruiz

BOGOTA: Gunung berapi Nevado del Ruiz yang terletak di sempadan Tolima dan Caldas di Colombia diletakkan di bawah amaran jingga berikutan kemungkinan risiko letusan.

Sejak Selasa, pihak berkuasa telah memindahkan penduduk yang berada di kawasan berisiko tinggi sebagai langkah pencegahan, menurut Agensi Anadolu.

Letusan gunung berapi itu pernah mencetuskan bencana alam terburuk dalam sejarah negara pada November 1985, menyebabkan lebih 23,000 orang terkorban.

Kerajaan menaikkan tahap amaran pada minggu lalu berikutan peningkatan aktiviti gunung berapi.

Andai letusan berlaku ia boleh menjejaskan kira-kira 57,000 keluarga di 27 majlis perbandaran, menurut pihak berkuasa.

Menurut Perkhidmatan Geologi Colombia, terdapat lebih 5,000 aktiviti seismik di gunung berapi itu direkodkan dalam sehari. – Bernama-Anadolu

See author's posts


Siswazah digalakkan sertai program agropreneur muda

TUMPAT: Siswazah digalakkan menyertai Program Agropreneur Muda dalam usaha kerajaan meremajakan sektor itu, sekali gus boleh mengurangkan pengangguran dalam kalangan lepasan institusi pengajian tinggi, kata Timbalan Menteri Pertanian dan Industri Makanan II Datuk Che Abdullah Mat Nawi.

Beliau berkata kementerian itu telah bekerjasama dengan Kementerain Pengajian Tinggi dalam usaha menarik lebih ramai siswazah menyertai aktiviti pertanian.

“Tak mudah bagi kerajaan untuk membangunkan sektor ini dengan hanya penglibatan daripada golongan tua. Kita bukan sahaja mahu menarik minat anak muda tetapi juga golongan siswazah untuk menceburi bidang pertanian.

“Ini kerana pelbagai perubahan seperti mekanisasi, automasi dan Revolusi Industri 4.0 (IR4.40) akan mudah dilakukan dengan penglibatan golongan cerdik pandai ini,” katanya kepada pemberita selepas merasmikan Jelajah Agropreneur Muda Negeri Kelantan 2020 di Dewan Pejabat Kada Jajahan Tumpat, Kampung Paloh, Palekbang di sini, semalam.

Turut hadir Timbalan Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri Abdul Aziz Kadir dan Pengurus Besar Lembaga Kemajuan Pertanian Kemubu (Kada) Nik Roslan Idris.

Che Abdullah berkata sektor pertanian menjanjikan masa depan yang cukup baik menerusi pelbagai bantuan yang diberikan kerajaan untuk individu yang berminat menceburi bidang berkenaan.

Beliau berkata sejak Program Agroprenuer Muda diperkenalkan pada 2016, setakat ini seramai 6,005 peserta telah mendapat bantuan geran masing-masing berjumlah RM20,000 membabitkan dana keseluruhan bernilai RM104.35 juta.

Katanya bagi Kelantan sahaja, seramai 378 peserta Agropreneur Muda telah menerima geran bantuan berjumlah RM6.46 juta manakala bagi Fasa 1 2020 pula membabitkan 44 peserta dengan pemberian geran berjumlah RM0.67 juta.

“Skop program merangkumi bantuan geran berbentuk barangan bernilai sehingga RM20,000 bagi projek baharu, menyediakan bantuan modal melalui Pakej Pembiayaan Khas Tabung Ekonomi Kumpulan Usaha Niaga (TEKUN) Nasional sehingga RM50,000 dan Agrobank sehingga RM200,000 bagi projek pengembangan dan kursus jangka pendek di bawah kementerian.

“Program Agropreneur Muda ini membabitkan aktiviti tanaman, ternakan, perikanan, Industri Asas Tani (IAT) berasaskan makanan, agropelancongan dan pemasaran dengan peserta mestilah berumur antara 18 hingga 40 tahun,” katanya.– Bernama

See author's posts


Perkeso lancar Pusat Satelit MyFutureJobs IPT

KOTA BHARU: Pertubuhan Keselamatan Sosial (Perkeso) melantik Kolej Poly-Tech MARA (KPTM) Kota Bharu sebagai Pusat Satelit MyFutureJobs institut pengajian tinggi (IPT) pertama di negara ini.

Ketua Eksekutif Perkeso Datuk Seri Dr. Mohammed Azman Aziz Mohamed (gambar) berkata, penubuhan Pusat Satelit MyFutureJobs merupakan projek kolabori perintis kepada lebih banyak penubuhan pusat sama terutama di IPT, bukan sahaja di Kelantan malah di negeri lain.

“Pusat Satelit MyFutureJobs adalah satu inisiatif Perkeso sebagai penyedia perkhidmatan pekerjaan awam untuk meningkatkan akses dan kebolehcapaian masyarakat kepada peluang pekerjaan yang terdapat di seluruh negara.

“MyFutureJobs adalah tetingkap tunggal bagi Portal Perkhidmatan Pekerjaan Negara yang dibangunkan termasuk kepada penuntut dan graduan untuk lebih bersedia memasuki pasaran pekerjaan, pencari kerja dalam kalangan masyarakat setempat sebagai calon yang dicari majikan untuk mengisi jawatan kosong,” katanya.

Beliau berkata demikian dalam ucapan secara maya pada majlis pelancaran Pusat Satelit MyFutureJobs bersempena Electronic KPTM’S Excellence And Sports Week 2021 (e-KESWA) di KPTM Kota Bharu di sini semalam.

Turut hadir Pengarah Perkeso Kelantan Nora Yaacob dan Pengarah KPTM Kota Bharu Raja Izuddin Raja Ahmad.

Mengulas lanjut, Mohammed Azman berkata, MyFutureJobs dipacu oleh kecerdasan buatan mampu membuat padanan pekerjaan yang lebih tepat berdasarkan kelayakan akademik, pengalaman, kemahiran dan kompetensi pencari kerja dengan keperluan majikan.

Menurutnya hingga 4 Oktober lepas, sebanyak 275,565 peluang pekerjaan masih aktif ditawarkan kepada lebih 686,000 pencari kerja berdaftar di MyFutureJobs.

Sementara itu, Raja Izuddin berkata, Pusat Satelit MyFutureJobs di KPTM Kota Bharu berfungsi sebagai pusat sehentian bukan sahaja kepada para pelajar institusi itu bahkan kepada komuniti setempat.

— Bernama

See author's posts


Persatuan, individu disaran laksana tanggungjawab sosial

SIMANGGANG: Persatuan atau individu berkemampuan dalam kawasan ini boleh melaksanakan tanggungjawab sosial terhadap agensi-agensi kerajaan dalam bandar ini kata Menteri Muda Kesejahteraan Komuniti, Datuk Francis Harden Hollis.

Menurut beliau, mereka boleh melaksana tanggungjawab sosial dengan membantu menjayakan atau menganjur sesuatu program yang boleh memberi manfaat kepada agensi kerajaan tersebut.

“Mereka boleh mencontohi tindakan Pergerakan Pemuda Pertubuhan Meninggikan Akhlak atau Chee Chua Khor Simanggang telah bertindak menganjur kempen derma darah bertempat di bangunan organisasi mereka hari ini (semalam).

“Tindakan mereka ini dilihat amat baik kerana ia secara tidak langsung dapat membantu pihak hospital menambah bekalan darah untuk kegunaan pesakit yang amat memerlukan dari semasa ke semasa,” kata beliau.

Harden yang juga Ahli Dewan Undangan Negeri (ADUN) Simanggang berkata demikian pada Majlis Perasmian Kempen Derma Darah yang berlangsung di Bangunan Pertubuhan Chee Chuan Khor Simanggang di sini, pagi semalam.

Selain itu, beliau turut menasihati Ketua Kaum dan Ketua Masyarakat (KKKM) di sini untuk membantu penduduk yang memerlukan bantuan kebajikan dalam kawasan masing-masing.

Katanya, KKKM boleh bertindak demikian dengan membawa masalah tersebut terhadap wakil rakyat atau agensi kerajaan berkaitan untuk tujuan tindakan lanjut.

“KKKM tanpa mengira di kawasan bandar atau luar bandar tidak harus ‘berpeluk tubuh’ jika mendapat tahu tentang masalah kebajikan yang berlaku terhadap penduduk di bawah pimpinan mereka.

“Golongan seperti ini seharusnya dibantu. Caranya ialah membantu mendaftarkan mereka ke Jabatan Kebajikan Masyarakat (JKM) terdekat untuk bantuan kebajikan atau wakil rakyat dalam kawasan masing-masing untuk bantuan tertentu,” kata beliau.

Turut hadir, Presiden Chee Chuan Khor Simanggang, Temenggung Kueh Aik Seng, Ketua Pergerakan Pemudanya, Tay Yew Hock, Ketua Seksyen Wanitanya, Lim Siang Ngo, para kakitangan kerajaan dan penderma darah di sini.

Harden pada majlis itu menyerahkan cek peruntukan kerajaan bernilai RM5,000 kepada Chee Chuan Khor Simanggang, cek bernilai RM5,000 kepada pergerakan pemudanya dan cek brnilai RM5,000 lagi kepada seksyen wanita pertubuhan itu.

Oleh Valentine Ngumbang

See author's posts


Sanggup berbaris seawal 6.30 pagi

KUCHING: Penerima Bantuan Khas Sarawakku Sayang (BKSS) yang tidak mempunyai akaun bank mula menuntut wang di Bank Simpanan Nasional (BSN) mulai, semalam.

Hasil tinjauan di beberapa buah BSN sekitar bandar raya Kuching, para penerima mula membanjiri BSN seawal 6.00 pagi untuk menuntut bantuan berkenaan.

Hanya mahu dikenali sebagai Ahmad, dia mula berbaris menunggu giliran masuk ke dalam bank seawal 6.30 pagi.

“Saya tinggal jauh di Santubong, terpaksa turun awal ke bank kerana takut kesesakan lalu lintas.

“Alhamdulillah, akhirnya saya dapat wang BKSS,” katanya dengan penuh gembira.

Sementara itu, Suhana Sobeng memberitahu, ini adalah percubaan kali kelimanya untuk menuntut BKSS.

“Saya kategori bujang, sebelum ini kita dijanjikan bahawa wang berkenaan boleh dituntut bulan Jun, namun tarikh diubah lagi iaitu bulan Julai.

“Oleh kerana saya tidak mempunyai akaun bank jadi saya terpaksa ke BSN, kerajaan negeri memberitahu boleh tuntut hari ini (7 Ogos).

“Lega rasanya sebab saya sudah dapat wang berkenaan,” jelasnya.

Unit Perancangan Ekonomi Negeri dalam kenyataan media berkata, terdapat 34,642 penerima isi rumah B40 yang tidak mempunyai akaun bank, manakala 52,374 penerima individu bujang.

Menurutnya, setakat 1 Ogos 2020, sejumlah 43,481 daripada 78,123 isi rumah B40 yang layak berpendapatan di bawah RM4,000 sebulan telah menerima pembayaran berjumlah RM250 melalui bank masing-masing pada 29 Julai lalu dengan anggaran peruntukan RM10.87 juta.

“Pada 1 Ogos 2020, sejumlah 218,489 daripada 270,863  individu bujang B40 berumur 21 tahun dan ke atas berpendapatan di bawah RM2,000 sebulan dengan akaun bank telah menerima bantuan sekali RM500 melalui bank masing-masing pada 29 Julai lalu,” katanya.

Menurut kenyataan itu, terdapat juga aduan daripada sebilangan kecil penerima isi rumah B40 bahawa mereka tidak lagi menerima bantuan BKSS untuk Julai 2020 walaupun mereka telah menerima bantuan B40 BKSS pada April hingga Jun 2020.

Ini kerana, berdasarkan senarai BSH 2020 yang dikemas kini dari LHDN, terdapat 115,450 penerima yang sebelum ini berada di bawah senarai isi rumah BHS 2019 B40, kini disenaraikan di bawah senarai BSH 2020 individu bujang B40. Individu bujang B40 ini yang sebelumnya disenaraikan sebagai penerima bantuan isi rumah B40 dari BKSS pada bulan April hingga Jun 2020, oleh itu tidak lagi layak untuk menerima bantuan bulanan yang sama di bawah bantuan BKSS isi rumah B40 kerana mereka kini telah disenaraikan sebagai penerima individu bujang B40.

Oleh Nur Ain Otsman

See author's posts


PGC bakal tingkat ekonomi Padawan

PADAWAN: Kerajaan Sarawak akan mewujudkan Padawan Growth Centre (PGC) dan Pusat Penjaja Braang (PPB) untuk menaikkan sosioekonomi di kawasan Padawan.

Menurut Ahli Dewan Undangan Negeri (ADUN) Mambong, Datuk Dr. Jerip Susil, kedua-dua pusat perniagaan ini akan ditadbir urus oleh Persatuan Bidayuh Braang Padawan sendiri.

Tambahnya lagi, antara sebab utama kawasan PGC ini diwujudkan adalah untuk memperkenalkan dan mempromosikan salah satu hasil produk tempatan iaitu tanaman kopi.

Jerip yang merangkap Menteri Muda Pengangkutan Sarawak berkata demikian ketika menghadiri Program Kunjungan Kasih Dan Rohani anjuran Persatuan Bidayuh Braang Padawan dengan kerjasama Jawatankuasa Kemajuan Dan Keselamatan Kampung (JKKK) Kampung Braang Bidak bagi menyantuni dan mengeratkan lagi hubungan dengan masyarakat Braang di sini, semalam.

Di samping itu, beliau telah meluluskan peruntukan Projek Kecil Luar Bandar (MRP) sebanyak RM100,000 kepada Jawatankuasa Kemajuan Dan Keselamatan Kampung (JKKK) Kampung Braang Bidak dengan pecahan masing-masing.

Sebanyak RM40,000 akan digunakan bagi tujuan menaik taraf balai raya yang sedia ada dan RM20,000 lagi diserahkan kepada Biro Wanita Kampung Braang Bidak bagi tujuan aktiviti tempatan.

Selain itu, sejumlah RM20,000 pula dikhaskan untuk AJK Pembangunan Gereja Katolik St Francis, Braang Bidak, manakala RM20,000 lagi diserahkan kepada Ladies Gil, Gereja Katolik St. Francis, Braang Bidak.

Tambahnya, beliau juga mengambil maklum terhadap isu balai raya usang di kawasan tersebut dan merancang untuk membina dewan baru serta jalan menuju ke kawasan air terjun Sebarau Waterfall.

Oleh Akmal Adib Yusup

See author's posts


Aidil tetap bersemangat

FAIZAL BUJANG

BEKAS penjaga gol berpengalaman Sarawak, Aidil Mohamad tetap menguatkan semangat untuk menunaikan ibadah puasa walaupun kesihatan dirinya yang masih dalam pemantauan ketika ini.

Anak jati kelahiran Kampung Sungai Alo, Mukah itu pada November tahun lepas disahkan mengalami masalah kandungan darah putih yang agak tinggi.

Selain itu, dia turut mengalami kandungan darah merah yang dijangkiti kuman serta saluran air kencingnya yang turut tersumbat.

Ia sekali gus menyebabkannya dia terpaksa menjalani pembedahan segera di Hospital Umum Sarawak (HUS) dan menerima rawatan susulan sehingga kini.

“Alhamdulillah saya masih dapat menunaikan ibadah puasa ketika ini walaupun terpaksa mengambil langkah berjaga-jaga,” ujar Aidel ketika dihubungi semalam.

Menurutnya, tempoh dua minggu menjalani ibadah puasa dia tetap mengikuti jadual pemakanan ubat yang diarahkan oleh doktor.

Katanya, ia penting bagi memastikan tahap kesihatannya sentiasa berada dalam keadaan baik.

“Saya memastikan jadual pemakanan ubat seperti diarahkan oleh doktor sebelum ini,” tambah Aidil yang akan melakukan rawatan susulan pada September nanti.

Aidil mula menyarung jersi pasukan Sarawak pada 2007 hingga 2018 di bawah kendalian beberapa jurulatih seperti Mohamad Mantali, Wahed Uji, Kunju Jamaluddin, Haji Zaki Sheikh Ahmad, Robert Albert, Pengiran Bala, Azley Abdullah (Jurulatih Penjaga Gol).

Pencapaian terbaiknya pernah membantu Sarawak muncul juara dalam kempen Liga Perdana 2013.

See author's posts


RELA, BDA kerjasama pantau pematuhan SOP

NIAH: Jabatan Sukarelawan Malaysia (RELA) Daerah Sebauh kerjasama dengan Lembaga Pembangunan Bintulu (BDA) dalam tugas pemantauan pematuhan prosedur operasi standard (SOP) di sekitar Sebauh.

Ketua Perhubungan RELA Sebauh, Abu Samah Abdullah ketika menghubungi Utusan Sarawak semalam berkata, selagi belum menang berperang dengan Covid-19 selagi itu RELA terus bertugas.

Katanya, negara masih dalam arahan kuat kuasa Perintah Kawalan Pergerakan Pemulihan (PKPP), maka tugas RELA belum dapat berhenti untuk menjaga keselamatan orang ramai tentang bahayanya Covid-19 ini.

“Pemantauan di tamu, bahawa SOP adalah ketat serta perlu diambil bacaan suhu sebelum dibenarkan masuk ke kawasan tamu.

“Keadaan sekitar Sebauh agak tenang dan terkawal, kita masih bersih dan masih dikategori zon hijau sejak Mac hingga kini,” jelasnya.

Tambahnya, orang ramai dinasihati supaya sentiasa memakai pelitup mulut jika berada di kawasan tamu, pasar dan tempat tumpuan ramai.

Sementara itu, cabaran tentang peralatan keselamatan anggota RELA seperti pelitup mulut pada masa ini ada hasil pembelian sendiri.

“Pada awal PKP dan PKPB lepas bahawa kita ada disediakan pelitup mulut.

“Maka harapan kita akan ada pihak individu untuk menyumbang pelitup mulut kerana pada 1 Ogos depan SOP adalah lebih ketat,” katanya lagi.

Justeru, teruskan beri kerjasama kepada RELA bertugas dalam usaha keselamatan semua pihak dan mengekalkan Daerah Sebauh di zon hijau hingga tamat PKPP ini.

Oleh Adum Liu

See author's posts